
O sinteză iconografică 
de înaltă valoare artistică şi științifică 
Mihail Diaconescu, LAINICI, CAPODOPERĂ 
A ARTEI ROMÂNEȘTI ŞI EUROPENE, 
Editura Evenghelismos, București! 


Recent la Editura Evenghelismos din Bucureşti a 
apărut una dintre cele mai frumoase cărţi de artă din 
câte au fost publicate la noi în ultimii ani. Este volumul 
pe care domnul prof. univ. dr. Mihail Diaconescu l-a 
intitulat Lainici, capodoperă a artei româneşti 
şi europene. Sinteza fericită dintre teologia liturgică 
ortodoxă, erudiţia istorică bisericească, bizantinologie, 
principiile esteticii şi critica de artă caracterizează 
acest volum. În paginile lui sunt discutate frescele 
realizate în biserica mare Izvorul Tămăduirii a 
Sfintei mânăstiri Lainici de pictorii Grigore Popescu - 
Muscel şi Maria Popescu — Dragomir, personalităţi 
ilustre ale artei româneşti şi europene. 

Iniţiatorul acestui splendid volum este prea cuviosul 
părinte Ioachim Pârvulescu, stareţul Sfintei mânăstiri 
Lainici. O amplă prefaţă intitulată Binecuvântare şi 
semnată de Î.P.S. Dr. Irineu Popa Arhiepiscop al 
Craiovei şi Mitropolit al Olteniei, membru al 
Academiei Române, deschide noua carte a profesorului 
Mihail Diaconescu. În paginile acestei cărţi, regăsim 
principiile teoretice pe care profesorul Mihail 
Diaconescu le-a expus în vastul său tratat Prelegeri 
de estetica Ortodoxiei (vol.l Teologie şi estetică ; 
vol.II Ipostazele artei) publicat inițial în 1996 şi 
ulterior, într-o nouă ediţie, revizuită şi adăugită , în 
2009 . 

Ținem să subliniem în mod deosebit calitatea 
artistică a fotografiilor incluse in acest volum de 
domnul Dan Samoilă. Peste 800 de imagini color 
susțin demonstrațiile analitice şi teoretice ale 
domnului Mihail Diaconescu. Prelucrarea artistică 
digitală a fotografiilor a beneficiat de experiența şi 
vocaţia artistică a domnului Georgian Ion. 
Coordonator iconografic a fost doamna Maria 
Popescu- Dragomir. Volumul imprimat la Tipografia 
Gutenberg din Bucureşti este un model de severă 
exigenţă artistică, de experienţă tehnică şi de înaltă 
competenţă profesională. 

Domnul acad. Răzvan Theodorescu, cunoscător 
profund al culturii noastre în epoca feudală şi al 
picturii româneşti de inspiraţie sacră, eminentul critic 
şi istoric literar dr. Narcis Zărnescu şi doamna 
profesoară Tereza Lili Ştiube au avut bunăvoința să 
comenteze pentru revista noastră apariţia noului 
volum semnat de esteticianul şi criticul de artă Mihail 
Diaconescu. Publicăm în continuare exegezele celor 
trei comentatorii. 

ALE TRADIŢIEI BIZANTINE 


Acad. Răzvan Theodorescu 


Cu ani în urmă, la semimileniul morţii lui Ștefan 
cel Mare, ca ministru al Culturii şi Cultelor, am 
sprijinit pictarea interiorului unei bijuterii a arhitecturii 
medievale care este biserica de la Borzeşti. Am 
realizat — întâlnindu-mă în gânduri cu regretatul 
patriarh Teoctist — că în acest demers îndrăzneţ era 
nevoie de cel mai bun pictor bisericesc al României. 
El era şi este, cu siguranţă, maestrul Grigore 
Popescu, ştiut şi apreciat la superlativ de toţi iubitorii 
acestui domeniu de artă. A acceptat să lucreze în 
venerabila ctitorie moldavă şi a preschimbat chivotul 
sobru de piatră într-o raclă scânteietoare de 
culoare. Opera pictorului contemporan, perfect 
congruentă spiritului medieval, într-o 
postmodernitate pilduitoare şi subtilă, m-a făcut să 

adaug gândului iniţial, o nouă constatare: Grigore 
Popescu este, probabil, cel mai important pictor al 
Ortodoxiei europene. Mă întăreşte în această 
reflecţie vasta sa realizare de un deceniu, încheiată 
în 2010, care este ansamblul de pictură murală din 
noua biserică a mânăstirii de la Lainici, din defileul 
Jiului, căreia i-a închinat recent o monografie 
exemplară distinsul cărturar care este profesorul 
Mihail Diaconescu, critic de artă, teolog, estetician, 
istoric literar şi scriitor cunoscut. 

Apărută în condiţii grafice şi într-o tehnoredactare 
absolut remarcabile la Editura Evanghelismos din 
Bucureşti (2011), cartea-album e dedicată acestui 
„summum” al operei lui Grigore Popescu — ce-şi 
adaugă acum, cu mândrie, şi numele vechiului colţ 
de ţară din care vine, Muscelul -, întovărăşit ca de 


= Prof. Univ, Dr. 
Mihail Diaconescu 


Lainici 


Capodoperă a artei 
româneşti şi europene 





obicei pe schela muralistului, de „doamna sa”, Maria 
Popescu-Dragomir. În locul de basm în care la finele 
epocii fanariote a fost ridicat un schit pe unde a 
trecut şi Tudor Vladimirescu, unde în veacul al XIX- 
lea s-au făptuit semne de sfinţenie ale recent 
canonizatului fost stareţ lrodion Ionescu şi unde, 
după 1990, un alt stareţ, dublat de un destoinic 
inginer — nimeni altul decât actualul arhiepiscop al 
Harghitei şi Covasnei Înalt Prea Sfinţitul loan 
Selejan — a ridicat monumentala biserică împodobită 
de Grigore Popescu, avem acum o pictură murală 
de o acută modernitate, unde desenul precis al 
vremurilor noi şi culorile „de majestate” ale tradiţiei 
Bizanțului îşi dau mâna, într-o sinteză iconografică 
unică a acelei doctrine fundamentale a Ortodoxiei 
care este isihasmul. 

După experienţele plastice numeroase şi 
eminente, desfăşurate la Bucureşti — bisericile 

Flămânda şi Sf. Gheorghe Nou -, la Borzeşti, la 
Râmeţi, la Tismana, la Orşova şi după o serie de 
opere de artă ortodoxă în Franţa, în Germania, în 
Grecia, în Cipru, în Ungaria şi în Serbia, artistul 
nostru — care este şi un cunoscător al învăţăturii 
teologice — reuşeşte la Lainici, într-un loc care a fost 
din vechime unul de reculegere şi contemplaţie 
monastică, să conceapă o rânduială iconografică, 
istorică şi mistică deopotrivă, pe care profesorul 
Mihail Diaconescu, exeget consacrat al esteticii 
Ortodoxiei, o desluşeşte pentru cititor, pagină cu 
pagină, din pridvor până în altar. 

Avem aici, pe fondul de verde adânc sau de aur 
luminos, desfăşurate „Filocaliile” vechi şi noi, texte 
despre iubirea de frumusețe divină — de la aceea de 
la Veneţia la aceea de la Bucureşti a neuitatului 
părinte profesor Dumitru Stăniloae, trecând prin 
aceea de la Neamţ a lui Paisie Velicicovschi, sau 
„Arborii” sfinţilor isihaşti sau ai suveranilor ocrotitori 
ai credinţei Răsăritului — de la Constantin cel Mare 
la Constantin Brâncoveanul — sau momente şi figuri 
exemplare ale creştinismului românesc, cu osebire, 
ale celui oltean şi valah, de la Nicodim al Vodiţei la 
întemeierea Episcopiei Râmnicului şi la Calinic de la 
Cernica. 

Cartea domnului profesor Mihail Diaconescu 
despre Lainici şi despre pictorul de excepţie care 
este Grigore  Popescu-Muscel înseamnă o 
contribuţie de preţ la cunoaşterea unui tezaur pe 
lângă care trecem, adesea, prea grăbiţi. Cel al 
Ortodoxiei naţionale. 


DESPRE DIVINA COMMEDIA 
DE LA LAINICI 


Narcis Zărnescu 


Aşa cum Dante, Rabelais, Cervantes sau Milton |- 
au întâlnit în veacul al XIX-lea pe Gustave Dore, 
desenator, pictor, gravor şi sculptor, care le-a 
înnobilat capodoperele tipărite, ilustrându-le, 
transformându-le în capodopere figurative, Mihail 
Diaconescu îl descoperă pe Grigore Popescu- 
Muscel, şi se hotărăşte să scrie o fenomenologie 
estetică, o messă copleşitoare pentru un univers 
imagistic şi cromatic unic. Astfel, la umbra unui 
roman postbizantin narat pictural de Grigore 
Popescu-Muscel, se întrupează lumina nepieritoare 
a Logosului înomenit în istorie. 

Hermeneutica diaconesciană dezvăluie sensurile 
ascunse, deschide porţile simbolurilor obscure, 
iluminează şi interpretează. Întâlnirea romancierului 

şi  esteticianului cu o capodoperă picturală 
postbizantină şi postmodernă, visată şi lucrată cu 
inspiraţie şi acribie dogmatică ortodoxă de Grigore 
Popescu-Muscel, oferă o şansă istoriei culturale şi 
spiritualităţii româneşti. Capodopera de la Lainici se 
deschide şi face posibilă o altă capodoperă: studiul 
fenomenologic gândit şi scris de Mihail Diaconescu 
în noua sa carte. De-acum înainte, istoria culturii 
noastre va rosti şi rostui un loc aparte celor două 
capodopere, care se completează şi se 
îngemănează surprinzător, emoţionant, ca semn al 
unui scenariu astral, după care nu numai marile 
spirite, ci şi operele lor sunt predestinate a se întâlni 
spre a se lumina reciproc. 

Revăzând frescele lainiciene ale lui Grigore 
Popescu-Muscel, fotografiate în detaliu, dar mai 
ales imaginile globale,  copleşitoare, ale 
pronaosului, naosului, catapetesmei şi altarului, 
imagini stereografice, fotografii reproduse în album 
cu full-frame fisheye lens, a căror deschidere de 180 
grade creează acel fisheye effect, îmi pare că 
înţeleg, abia acum, sofianicul blagian şi creştinismul 
cosmic. „Sofia este ordinea şi înţelepciunea divină, 
care coboară în vremelnicie, făcându-se vizibilă şi 
imprimându-se materiei'(Blaga). Despre asta scrie 
smerit, cu har, Mihail Diaconescu. Și, astfel, se 
născu o nouă capodoperă diaconesciană! 

Stilul lui Grigore Popescu-Muscel caligrafiază o 
viziune picturală, pe care aş numi-o bizantinism 
postmodern. Canonul bizantin este «upgraded» şi, 
totodată, contrazis. Un amestec de Giotto, acolo 
unde jocul geometric al faldurilor întâlneşte 
sculpturalul frust al reliefului, şi De Chirico, pictorul 
străzilor pustii şi al caselor goale, bântuite doar de 
fiinţe invizibile. Privindu-i frescele, am simţit 
câteodată jocul umbrelor aruncate de Rugul Aprins 
şi de şoaptele celor din „Grupul de la Antim”: Sandu 
Tudor, devenit călugărul Agaton, părintele Benedict 
Ghiuş, Paul Sterian, Alexandru Mironescu, 
compozitorul de geniu Paul Constantinescu, Mihai 
Avramescu, romancierul lon Marin Sadoveanu, 
Anton Dumitriu, cel mai important istoric al logicii din 
întreaga evoluţie a culturii europene, Alexandru 
Elian, marele bizantinolog, Vasile Voiculescu, poetul 
şi dramaturgul. 

Alteori, simţeam lupta meşterului cu ispitirea 
sofiologică a marilor teologi „estetizanţi”, Florovsky, 


Bulgakov, Soloviov. Dar, ca şi Andre  Scrima, 
Grigore Popescu-Muscel, este un cosmopolit 
discret, un ortodox cu o anume aromă 


occidentalizantă, inspirată de Giotto di Bondone. El 
pare a recita, printre rândurile picturii sale 
orthodoxe, din Djalal ed-Din, din Rumi, din Rainer 

Maria Rilke sau din Upanişade, pe fundalul temeinic 
al Sfintelor Evanghelii. Canonul se lasă interpretat 
blagian, cu blândeţe. Capetele unor personaje par 
că se răsucesc sau se alungesc, prinse într-o 
anamorfoză simbolică. 

Să fie o imagine a extazului, a uimirii, a revelaţiei 
sau un mod expresionist de a-şi rosti fraza 
cromatică? Tocmai de aceea este remarcabilă 
existenţa a două tipuri de personaje, care descriu 
antinomii şi desenează mesaje subliminale. Pe de o 
parte, clerul, sfinţii, instrumentele divinității, care 
respectă un canon postbizantin, cu o (panto)mimică 
neutră şi standardizată. Pe de altă parte, personaje 
necanonice (ţăranca păcătoasă, fiica Lucsandrei 
Văcărescu, meşterul Costache cu soţia), pictate 
impresionist, aproape  barbizonian, dar şi 
expresionist. Pictorul coboară din canonul sacralizat 
către anti-canonul profan, deşi, sau poate tocmai de 
aceea, şi pentru el „a deveni celălalt este o cruce” 
(A. Scrima). 

Dar nu numai el, pictorul, un personaj printre alte 
personaje, coboară şi urcă. În jocul contrariilor, 
prinşi în dinamica bipolară, anabasis-catabasis, 
transcendenţa, divinitatea, sfinţii, ierarhii se 
coboară, urmând parcă rugăciunile şi păcatele 
credincioşilor, la fel cum homo adorans sau omul 
obişnuit se înalţă pe sine prin rugăciune şi credinţă. 
Un privitor postmodern şi oarecum detaşat în 
evaluările sale strict estetizante ar putea descifra în 
«palimpsest» printre atâtea personaje - sachelari, 


iconomi, stavrofori, sinceli, protosinceli, 
arhimanariti, iegumeni, păcătoşi -, purtători de 
culioane,  potcapuri, camilafce, bederniţe şi 


engolpioane, un pelerinaj medieval sau o străveche 
tradiţie creştină. Se va fi gândit poate acel homo 
adorans că toţi aceşti oameni şi sfinţi, impietriti în 
gestica şi cromatica lor particulară, sunt locuitorii 
unei /ocalităţi sacralizate. 

Revăzând iarăşi-şi-iarăşi frescele lainiciene ale 
lui Grigore Popescu-Muscel, de data aceasta cu 
hermeneutica lui Mihail Diaconescu alături, m-a 
străfulgerat gândul că poate singurul pictor care ar 
putea reda imagistic viziunea cosmică şi trăirea 
irepetabilă, circumscrise de Divina Comedie, nu 
este altul decât Grigore Popescu-Muscel. Aşa cum 
George Coşbuc a reuşit să întrupeze în logos 
românesc Commedia dantescă, Grigore Popescu- 
Muscel ar putea într-un efort ecumenic să dez- 
văluie cromatic ortho-doxia intrinsecă a filosofiei 
danteşti. Deşi nu s-a zidit încă o catredală menită a 
fi zugrăvită după canonul lui Dante, oricând un 
Conciliu ecumenic ar putea să scoată la licitaţie un 

asemenea proiect. Atunci pictorul Popescu-Muscel 
şi romancierul Mihail Diaconescu s-ar putea întâlni 
din nou pentru a întemeia şi rostui smeriţi alte 
capodopere. 


TRADIȚIE ŞI ÎNNOIRE 
Tereza Lili Ştiube 


Volumul pe care domnul prof. univ. dr. Mihail 
Diaconescu l-a intitulat Lainici, capodoperă a artei 
româneşti şi europene şi l-a publicat recent la 
Editura Evanghelismos din Bucureşti ne reaminteşte 
de faptul că suntem contemporanii uneia dintre cele 
mai importante personalităţi din istoria culturii 
noastre. Nu întâmplător despre personalitatea şi 
opera lui Mihail Diaconescu părintele prof. univ. dr. 
Dumitru Radu scria în volumul său monografic 
Fundamentele teologice ale  fenomenologiei 
narative (2005): “Receptarea cărților lui Mihail 
Diaconescu în contexte graduale tot mai 
cuprinzătoare şi mai diverse a fost însoţită de 
convingerea tot mai larg împărtăşită că opera sa ne 
reprezintă ca popor şi realitate spirituală specifică. 
Geniul său epic are valoare revelatoare. EI 
ilustrează acel tip de creator cu o puternică vocaţie 
spirituală, specific culturii noastre, zămislit în 
condiţiile aparte ale spaţiului şi timpului în care 
durează neamul românesc. 

E vorba de îmbinarea dintre erudiție şi artă, dintre 
preocupările pentru rigoare ale cercetătorului şi forța 
plăsmuitoare a romancierului, dintre situarea 
ştiinţifică fermă şi trăirea sentimentală, aptă să 
susțină descoperirea lumii sub laturile ei estetice. 
De aceea a fost comparat cu Cantemir, Eminescu, 
Haşdeu, lorga, Blaga, Crainic, Enescu, Noica şi 
Mircea Eliade. De aceea creaţia lui romanescă nu 
poate fi evaluată fără apelul consecvent la opera 
istorică şi teoretico-estetică pe care a realizat-o. Și 
tot de aceea nu numai vasta operă pe care a 
realizat-o atrage abundența şi varietatea de 
interpretări critice, simbolice, arhetipale sau cu 
conţinut teologic, ci şi personalitatea scriitorului 
percepută ca unul dintre reperele cele mai 
importante ale culturii noastre de azi şi de mâine.” 

Volumul Lainici, capodoperă a artei româneşti şi 
europene ilustrează admirabil afirmaţiile părintelui 
profesor Dumitru Radu. Este un volum dedicat 
analizei, interpretării şi valorizării picturii murale 
create de Grigore Popescu-Muscel, una dintre 
marile personalităţi ale culturii noastre. Datele 
extrase din istoria Bisericii Ortodoxe Române şi 

Bisericii Universale, din teoriile estetice, din 
exemplele oferite de evoluţia artei europene, din 
discuţiile despre stilul brâncovenesc şi 
neoromânesc în arhitectură (domnul Mihail 
Diaconescu dedică unul dintre cele ample şi mai 
substanţiale capitole ale noii sale cărţi splendidului 
pridvor de la biserica nouă a mânăstirii Lainici), din 
teologia dogmatică şi liturgică, din patrologia şi 
catehetica ortodoxă, din bizantinologie, din alte 
domenii ale ştiinţei şi artei sunt puse în relaţie şi 
organizate pentru a explica originalitatea profundă, 
noutatea şi caracterul revelator al picturii murale a 
lui Grigore Popescu-Muscel. O firească dar şi 
uimitoare îmbinare între tradiţie şi inovaţie 
caracterizează această pictură. 

Un studiu prefaţă intitulat Binecuvântare, semnat 
de I.P.S.Dr. lrineu Popa Arhiepiscop al Craiovei şi 
Mitropolit al Olteniei, în care se vorbeşte de cei „doi 
mari titani ai culturii româneşti” (pag. 7), respectiv 
despre esteticianul, istoricul şi criticul de artă Mihail 
Diaconescu şi despre marele pictor muralist Grigore 
Popescu-Muscel însoţeşte volumul Lainici, 
capodoperă a artei româneşti şi europene. 
Splendoarea picturii discutate în acest volum este 
revelată lectorului de calitatea excepţională a 
fotografiilor color realizate de domnul Dan Samoilă. 
Suntem datori să recunoaştem faptul că domnul 
Dan Samoilă este unul dintre marii noştri artişti 
fotografi. Domnul Georgian lon, personalitate 
creatoare cu o mare experienţă în domeniul său de 
activitate, a asigurat prelucrarea digitală artistică a 
fotografiilor. Coordonator iconografic al volumului a 
fost doamna Maria Popescu Dragomir, ea însăşi 
pictoriţă de strălucită vocaţie, cea mai devotată 
colaboratoare a maestrului Grigore Popescu- 
Muscel. Tiparul executat la Întreprinderea 
Poligrafică Guttenberg din Bucureşti este un înalt 
model de profesionalism, de rafinament al 
nuanţelor, de competenţă şi precizie tehnică. 

Volumul pe care domnul profesor univ. dr Mihail 
Diaconescu l-a intitulat Lainici, capodoperă a artei 
româneşti şi europene este un admirabil act de 
cultură, care ne zideşte şi ne înalţă sufleteşte. El ne 
oferă bucurii intelectuale şi artistice, pe care numai 
alianţa dintre erudiție, sensibilitate şi calmul 
contemplaţiei estetice le poate oferi. 


' Cele trei articole au aparut initial in revista „Cronica 
Fundațiilor”, București, anul VI, nr. 40. 

Doctrina contractului social 
I. Thomas Hobbes. Scurte consideraţii istorice 


Actualitatea temei 

Mulţi autori ar putea considera că nu mai este de 
interes reluarea problematicii doctrinei contractului 
social, deoarece realităţile contemporane par să se 
fi îndepărtat de principiile susţinute în lucrările 
filozofilor şi politicienilor din secolele XVII — XIX, 
care au susţinut şi argumentat aspectele esenţiale 
ale acestei teorii şi, mai mult decât atât, nu ar mai 
exista elemente noi de natură teoretică în baza 
cărora problematica specifică să fie continuată şi 
dezvoltată. În opinia noastră, bazele filozofice şi 
politice ale doctrinei contractului social sunt de 
actualitate, deoarece, în raport cu principiile clasice 
ale teoriei dezvoltate în sistemele moderne şi 
contemporane ale filozofiei dreptului şi ale unor 
ramuri juridice, îndeosebi dreptul constituţional, 
reprezintă criterii ce pot aduce unele lămuriri şi chiar 
răspunsuri la problemele fundamentale ale 
existenţei statului, ale societăţii, dar şi ale 
raporturilor tot mai complexe între om - societate — 
stat. În această parte introductivă enunţăm câteva 
dintre aspectele problematice ale existenţei sociale 
pe care doctrina contractului social le-a avut în 
vedere încă de la începuturile sale şi care sunt în 
actualitatea contemporană, tot atâtea puncte de 
reper cu un pronunţat caracter ontologic în a 
înțelege sensurile autentice ale existenţei omului în 
mediul social. Avem în vedere distincţia dintre 
„starea de natură” şi „starea socială a omului”, 
înțelesurile contemporane ale acestor noţiuni, 
criteriile de legitimitate a puterii politice şi a statului, 
raportul dintre stat şi cetăţean şi, în mod deosebit, 
limitele puterii statale în raport cu drepturile naturale 
recunoscute juridic omului. Desigur, actualitatea 
acestei doctrine este justificată şi pentru a clarifica 
esenţa drepturilor fundamentale recunoscute 
constituţional omului. 

Există întrebări la care teologia, filozofia, ştiinţele 
juridice au încercat şi încearcă să răspundă: cum 
este posibilă libertatea omului în mediul social?; ce 
este puterea statală şi care este legitimitatea ei într- 
o societate democratică?; care este distincţia dintre 
ceea ce este şi ceea ce trebuie să fie într-o 
societate?; care este raportul dintre morală şi drept 
sau dintre drept şi dreptate?; ce se înţelege prin 
toleranţă şi coexistenţă socială?; cum trebuie 
înțelese şi interpretate relaţiile interstatale în 
perioada contemporană a integrării şi globalizării?; 
care este statutul omului în raport cu societatea, cu 
statul, dar şi cu sistemele instituţionale interstatale. 
Nu în ultimul rând, doctrina contractului social este 

actuală, pentru că poate formula răspunsuri la 
întrebări clasice şi, totodată, moderne, încă departe 
de a primi un răspuns edificator: ce este statul, ce 
este puterea statului şi ce este libertatea? În opinia 
noastră, simpla enumerare a unor asemenea 
aspecte reale şi problematice totodată, care 
formează obiectul elaborării teoretice a doctrinei 
contactului social sunt suficiente pentru a justifica 
actualitatea ei. Fără a dori în acest moment să 
insistăm asupra unor aspecte teoretice, subliniem 
numai ideea că însăşi noţiunea modernă de 


constituţie teoria clasică a 


reflectă deplin 
contractului social. Constituţia este “aşezământul 


ELE III 


politic şi juridic al unui stat”. “Mai mult — afirma loan 
Muraru -— o constituţie este viabilă şi eficientă dacă 
realizează echilibrul între cetăţeni (societate) şi 
autorităţile publice (stat), pe de o parte, apoi între 
autorităţile publice şi desigur chiar între cetăţeni. 
Important este, de asemenea, ca reglementările 
constituţionale să realizeze că autorităţile publice să 
fie în serviciul cetăţenilor, asigurându-se protecţia 
individului contra atacurilor arbitrare ale statutului 
împotriva libertăţii sale”. Ea nu se mărgineşte să 
reglementeze numai modul de exercitare a puterii. 
În aceeaşi măsură reglementează şi principiile care 
guvernează societatea. Astfel, art.1 alin.(3) din 

Constituţia României consacră dreptatea, ca 
valoare supremă a statului şi societăţii. Termenul de 
„dreptate” este echivalent cu principiul justiţiei şi 
implică proporţionalitatea. Aristotel afirma că: 
„dreptatea este un termen median'?, ceea ce explică 
de ce principiul justiţiei are un rol reglator în 
aplicarea dreptului. 

Pentru o bună receptare în actualitate a doctrinei 
contractului social este nevoie de o succintă 
prezentare a ideilor politice, filozofice şi chiar 
teologice, pe care principalii susţinători ai acestui 
curent ideatic, ne referim la Thomas Hobbes, John 
Locke, Jean Jacques Rousseau, le-au susţinut şi 
care pot fi regăsite în contextul teoretic şi social 
contemporan. În acest prim studiu, considerăm că 
este util să realizăm o scurtă prezentare şi analiză a 
concepţiei lui Thomas Hobbes care, aşa cum vom 
vedea, nu are o valoare exclusiv istorică şi chiar 
reverberaţii în gândirea socială şi juridică 
contemporană despre stat şi drept. Următoarele 
articole vor fi dedicate celorlalți doi mari 
reprezentanţi ai doctrinei contractului social, John 
Locke şi Jean Jacque Rousseau. Ne propunem 
totodată ca în studiile ulterioare să analizăm 
noţiunile de „stare de natură” şi „stare socială a 
omului”, semnificaţiile contemporane filosofice şi 
teologice ale doctrinei contractului social, şi vom 
încheia cu o analiză a acestei doctrine în contextul 
procesului complex de integrare şi globalizare la 
care asistăm. 

Unele considerente privind 
filosofia şi doctrina contractului 


social la Thomas Hobbes 

Filosoful s-a născut în anul 1588 şi a fost 
contemporanul mai tânăr, secretarul şi, din anumite 
puncte de vedere, continuatorul filosofiei lui Bacon. 
Hobbes a trăit în perioada marilor transformări care 
au pregătit revoluţia burgheză din 1648 şi datorită 
acestui fapt problemele politice de reformare a 
societăţii au fost pentru el de mare actualitate. În 
lucrarea sa cea mai importantă, Leviathan, sunt 
expuse principalele idei ale concepţiei sale filosofice 
în general, dar şi în ceea ce priveşte statul, 
societatea şi omul. De remarcat că, în această 
celebră operă, autorul se îndepărtează până la un 
punct de concepţia sa promonarhică şi îşi manifestă 
adeziunea, cel puţin în parte, cu idealurile revoluţiei 
burgheze din Anglia. Pentru tema noastră de 
cercetare prezintă importanţă deosebită şi lucrarea 
sa Elemente de drept natural şi civil, scrisă în anul 
1640, dar publicată mult mai târziu. Opera cuprinde 
concepţia filosofică şi politică a lui Hobbes despre 
societate şi stat şi se propun criterii de legitimare a 
puterii monarhice şi sunt expuse ideile principale în 
legătură cu raporturile dintre societate şi stat. 
Ulterior, fiind refugiat în Franţa, scrie lucrarea 
Despre cetăţean, în care încearcă să scoată în 
evidenţă beneficiile părţii civile şi materializează 
atitudinea critică faţă de concepţia raţionalistă 
specifică filosofiei lui Descartes. 

Celebrul autor Hoffding considera că „Hobbes 
este un gânditor penetrant şi energic. Eseurile sale, 
care fac din cunoaşterea ştiinţifică baza întregii 
noastre ştiinţe a existenţei, sunt cele mai studiate 
dintre toate eseurile analoage ale timpurilor 
moderne. Sistemul edificat de el este sistemul 
materialist cel mai profund al acestei perioade”. 
Fără a dori să realizam o analiză în detaliu a 
concepţiei filozofie exprimată în lucrările marelui 
filosof, subliniem câteva dintre ideile fundamentale, 
ce în opinia noastră caracterizează sistemul propus 
de el, pentru a înţelege mai bine teoria sa asupra 
contractului social. Potrivit concepţiei lui Hobbes, 
cunoaşterea ştiinţifică este diferită şi chiar opusă 
radical percepţiei sensibile. Cunoaşterea ştiinţifică 
se deosebeşte de senzaţie, şi chiar de memorie, 
pentru că nu are ca obiect final fenomene izolate. 
Specificul ei este acela că se ridică la cauzele 
fenomenelor, iar cauzele fenomenelor sunt 
principiile acestora care fac posibilă cunoaşterea 
originii fenomenului. Datorită acestui fapt, în opinia 
lui Hobbes, cunoaşterea cu caracter ştiinţific este 
deosebită de teologie, aceasta din urmă studiind 
ceea ce este etern, fără început. În lucrarea sa 
„Elemente de drept natural şi civil”, filosoful sublinia: 

Ştiinţa începe prin definirea ideilor fundamentale 
(...) ideile fundamentale nu pot fi, la rândul lor, 
obiect de demonstraţie, ci numai de definiţie. Aceste 
principii sunt cunoscute în sine, cunoaştere fără de 
care ele nu vor fi principii. Fiind fixată printr-o 
denominaţie arbitrară, ele sunt create de noi înşine?. 
În concepţia autorului, principiile stau sub semnul 
unui arbitrar absolut. Omul poate ajunge la 
formularea acestor principii numai prin analiza 
datului sensibil. În esenţă, fenomenele sunt 
identificate cu principiile cunoaşterii, iar senzaţia 
este principiul cunoaşterii ştiinţifice. Hobbes 
consideră că toată ştiinţa, inclusiv ştiinţa dreptului şi 
ştiinţa politică, derivă din senzaţie şi noi nu putem 
descoperi cauzele proprii ale fenomenelor decât 
pornind de la senzaţie. În acest fel, filosoful se 
distanțează de raționalismul cartezian, precum şi de 
concepţie, filosofii cu caracter iluminist şi raţionalist 
care aveau să apară, să se dezvolte în secolele 
XVIII şi XIX. Este şi motivul pentru care filosoful a 
fost considerat ca un filosof materialist. Principiul 
fundamental la care se referă gânditorul este 
„schimbarea ca mişcare”. El face distincţia între 
mişcarea în ea însăşi şi apariţia sa, afirmând că 
ceea ce există în mod real este numai mişcarea. 
Concepând mişcarea ca pe un principiu suprem, 
Hobbes îşi limitează propriile idei materialiste. 
Astfel, mişcarea produce şi aparenţa în sensul de 
fenomenalitate, pe care el o numeşte conştiinţă. 
Majoritatea exegeţilor consideră că Hobbes 
promovează un sistem filosofic opus teologiei şi 
chiar cu accente ateiste. Deşi a recunoscut formal o 
cauză primă, în realitate aceasta este un paravan 
care să-i disimuleze tendinţele agnostice şi chiar 
ateiste. În logica argumentării filosofului, totuşi 
Dumnezeu există, chiar dacă nu în sensul teologiei, 
ci ca „legiuitor”. Pentru Hobbes, legea, în general, 
nu este o construcţie arbitrară, ci un comandament, 
un imperativ, cum ar fi spus Kant. Pentru ca un 
astfel de imperativ să fie dat, trebuie să existe 
cineva care să comande, să aibă puterea să facă 
legea, iar în cazul legii naturale acesta nu poate fi 
decât Dumnezeu. Pentru  Hobbes, acest 
„Dumnezeu” nu este cauza primă în sens teologic 
sau filosofic, ci „prima putere din toate puterile”, 
incompresibilă şi omnipotentă, dar corporală, pentru 
că filosoful nu vede nicio dificultate în a concepe „o 
materie gânditoare”. În esenţă, pentru el, 
Dumnezeu este substanţă, iar substanţa şi corpul 
sunt acelaşi lucru$. Este important să subliniem, 
pentru a înţelege concepţia despre stat şi societate, 
că, pentru filosof, credinţa în Dumnezeu nu este 
negată, dar motivele acesteia nu sunt cele ale 
teologiei, ci acelea pe care Hobbes le pune la baza 
întregului său sistem, adică speranţa de a obţine 
anumite avantaje şi de a evita anumite daune. De 

remarcat că, în opera sa, gânditorul respinge din 
câmpul cercetării atât teologia, cât şi filosofia primă, 
respectiv metafizica, deoarece aceasta din urmă nu 
se ocupă de „cauzele prime”, ci are ca obiect simple 
concepte nominative, preocuparea filosofiei fiind, în 
opinia sa, o delimitare corectă a conceptelor, a 
numelor pe care ştiinţa le propune în procesul de 
cunoaştere sensibilă a realităţii. 

Ideile pe care noi le putem formula ca urmare a 
cunoaşterii sensibile sunt întotdeauna finite şi 
limitate, astfel că o cunoaştere a infinitului este 
imposibilă. Conceptul de infinit nu poate fi utilizat în 
cunoaşterea ştiinţifică. Cu toate acestea, autorul 
susţine că aceste limite aparţin numai spiritului 
nostru, şi nu lucrurilor ca atare. Concepţia despre 
Persoana supremă şi respectiv atribuţiile acesteia, 
etern, generabil şi incompresibil, nu vor avea pentru 
Hobbes valoarea unei filosofii prime, deoarece orice 
preocupare metafizică trebuie să definească 
numele, semnificând concepte simple necesare 
cunoaşterii. În acest fel, orice încercare teologică 
sau filosofică de a gândi Fiinţa supremă este 
exclusă de către Hobbes. În ceea ce priveşte ideile 
politice şi sociale ale lui Hobbes, remarcăm încă de 
la început că ele stau sub aceleaşi principii ca şi 
ideile sale despre existenţă în general. De aceea, el 
consideră politica şi dreptul ca pe o ştiinţă. Viaţa 
etică şi socială este fondată pe spiritul de 
conservare al fiinţei umane. Pentru Hobbes, etica şi 
politica sunt ştiinţe constructive, ca şi geometria sau 
mecanica. Astfel, toate legile morale şi politice 
presupun ca efect un contract voluntar între 
oameni, care are ca scop să instituie o viaţă socială 
posibilă în condiţii sigure. În conţinutul acestui 
„contract” se pot deduce diferite reguli morale şi 
politice. 

Regulile unui astfel de contract sunt strict 
pragmatice, deoarece se bazează pe utilitate şi pe 
conservarea fiinţei umane. Hobbes consideră că 
„dreapta rațiune” este suficientă pentru a găsi legea 
justă, echitabilă, fără a recurge la un instinct 
universal sau la un consimţământ general. Astfel, 
raţiunea _utilitară este considerată a fi suficientă 
pentru a da un fundament dreptului, şi nu raţiunea 
concepută în elementele sale de universalitate, aşa 
cum considerau teoreticienii dreptului natural. 
Important pentru concepţia sa politică şi socială este 
ideea susţinută în mod constant de Hobbes, că 
omul nu este sociabil de la natură. În natura sa, 
apreciază filosoful, omul este egoist, caută numai 
binele său propriu şi este insensibil faţă de 
persoanele de lângă el. Dacă omul ar fi privit ca 
guvernat numai de natura sa, ar trebui să se ajungă 
inevitabil la un război permanent între fiecare individ 
şi semenii săi, pentru că fiecare ar căuta să obţină 
un folos în dauna celorlalţi. Aşa cum afirmă în mod 

constant filosoful în opera sa: Condiţia omului, aşa 
cum era ea în starea de natură înainte de a intra în 
viaţa socială, este o stare de război al tuturor 
împotriva tuturor?. Hobbes consideră că ceea ce 
face posibilă relaţia interumană şi instituirea 
societăţii este o predispoziţie pur umană, care îl 
face pe om să se diferenţieze de lumea animală, şi 
anume „dorinţa” pe care omul o susţine prin 
intermediul limbajului. Aceste două aptitudini, 
dorinţa şi limbajul, stau la baza relaţiilor interumane 
şi fac posibilă instituirea societăţii civile. 

Similar cu unele dintre concepţiile existenţialiste 
contemporane, Hobbes consideră că ceea ce 
caracterizează fiinţa umană în starea sa prosocială 
este o dublă îngrijorare: îngrijorarea că natura nu-i 
asigură tot ceea ce este necesar pentru a-şi 
conserva propria existenţă, iar pe de altă parte, 
îngrijorarea faţă de conduita persoanei de lângă el, 
pe care nu o poate cunoaşte sau o prevedea. 
Existenţa celuilalt introduce un factor de 
incertitudine care practic dublează îngrijorarea pe 
care omul o are în starea sa solitară şi naturală. 
Remarcăm încă o dată similitudinea acestor idei cu 
unele dintre tezele susţinute de Sartre sau 
Heidegger. Apariţia celuilalt transformă, în concepţia 
lui Hobbes, îngrijorarea în frică. „Relaţiile 
interumane vor fi astfel minate din interior de 
neîncredere, rivalitate şi căutarea mutuală a 
superiorității. Ceea ce Hobbes numeşte starea de 
război nu este nimic altceva decât această condiţie 
unde oamenii, împărţiţi în interior între frica de 
moarte şi căutarea gloriei, cad inevitabil în relaţii de 
animozitate. Dar acesta este şi starea care trezeşte 
în fiecare conştiinţa necesităţii instituirii unei puteri 
politice care, ţinându-i pe toţi la respect, va putea să 
stabilească principiile unei păci sau unei concordii 
civile”. Având ca bază această concepţie care în 
esenţă afirmă că în stare naturală omul este egoist, 
supus îngrijorării şi angoasei, dar are totuşi vocaţia, 
prin limbaj şi dorinţă, de a socializa cu alţii, Hobbes 
îşi fundamentează teoria sa despre stat. În 
Leviathan, filosoful susţine ideea că statul este 
întemeiat printr-un „act voluntar”, prin care fiecare 
om se angajează faţă de fiecare altul de a investi un 
terţ (viitorul suveran) cu dreptul de a-l guverna: „O 
convenţie a fiecăruia cu fiecare s-a făcut ca şi cum 
fiecare i-ar spune fiecăruia: autorizez acest om sau 
această adunare şi abandonez dreptul meu de a mă 
guverna eu însumi, cu condiţia ca şi tu să-i 
abandonezi dreptul tău şi ca tu să-i autorizezi toate 
acţiunile sale în aceeaşi manieră'*. Aceasta este 
expresia sintetică a „contractului social!” în gândirea 
filosofică a lui Hobbes. 

Elementul de noutate care apare în această 
formulare este „conceptul de autorizaţie”. În baza 
acestui concept se pot observa raporturile care se 
realizează, pe de o parte, între supuşi şi suverani, 

iar pe de altă parte, raporturile supuşilor între ei. De 
asemenea, în gândirea lui Hobbes acest concept 
explică legitimitatea statului şi a puterii suverane. 
Astfel, prin „conceptul de autorizaţie”, oamenii sunt 
autorii unei voințe politice a cărei exercitare însă 
aparţine suveranului. Cu alte cuvinte, suveranul 
(monarhul) este autorizat de către membrii societăţii 
şi el nu acţionează decât în numele supuşilor săi. 
Pe de altă parte, supuşii acţionează doar prin 
suveran. Se poate observa că această formulare 
este foarte apropiată de teoria reprezentării şi de 
principiile moderne ale suveranităţii. 

În concepţia lui Hobbes, există două contracte 
sociale: cel prin care indivizii se asociază între ei şi 
un al doilea contract prin care membrii societăţii 
cedează toate drepturile suveranului. Cu privire la 
teoria legii, remarcăm că în gândirea filosofică a lui 
Hobbes se pot identifica două categorii: legile civile, 
care reglementează relaţiile între membrii societăţii 
şi, pe de altă parte, legile pozitive, respectiv legile 
statului. Referitor la legile pozitive - în concepţia 
modernă legile cu caracter normativ -, Hobbes 
afirma că „autoritatea, şi nu adevărul, este aceea 
care face legea”. Legea este expresia voinţei celui 
care dispune de dreptul de a comanda; ea nu este 
validată nici de particulari, nici de jurişti, ci de unicul 
legislator, care este suveranul, singura sursă a 
legitimităţii legii pozitive. Având ca bază contractul 
social, statul apare, în concepţia filosofului, ca fiind 
ideea apărării fericirii omului. Prin intermediul 
statului se exprimă, în cel mai înalt grad, 
necesitatea părţii sociale, deoarece statutul rezultat 
din contract este antipodul stării naturale a omului, 
singurul în măsură să aducă „liniştea fiinţei umane”. 

Aşa cum se remarcă în literatura de specialitate, 
concepţia lui Hobbes duce în cele din urmă la 
totalitarism, deoarece contractul social nu limitează 
statul în exerciţiul puterii suverane, ci doar o justifică 
pe aceasta, îi creează legitimitatea de care are 
nevoie. Însuşi filosoful insistă asupra acestui 
aspect, considerând statul ca fiind o persoană 
transcendentă, distinctă de persoanele care o 
compun, fapt sugerat de denumirea lucrării sale 
fundamentale „Leviathan”, ceea ce înseamnă un 
monstru format din indivizi lipiţi pe carapacea sa şi 
care ţine în mâinile sale crosa şi sabia. Puterea 
suverană a statului transcende voinţa particularilor 
care îl compun. Suveranitatea puterii este absolută, 
indivizibilă şi inviolabilă. Titularul acestei puteri, 
care, după caz, poate fi un guvernământ monarhist 
sau republican, este, în concepţia lui Hobbes, 
„injustiţiabil”, în sensul că fiecare se supune voinţei 
celui care posedă puterea suverană în stat, dar el 
nu poate să folosească contra lui propria sa forţă. 
Prin urmare, titularul suveranităţii nu este supus 
constrângerilor legii. Hobbes susține că monarhia 
absolută este regimul politic care răspunde cel mai 

bine acestor cerinţe şi poate să asigure în cel mai 
înalt grad pacea socială. În analizele politice şi 
filosofice efectuate de-a lungul timpului asupra 
doctrinei contractului social remarcăm idea 
fundamentală potrivit căreia, de la Hobbes la 
Rousseau, teoriile politice au fost întemeiate pe 
două noţiuni: cea de „stare de natură” şi cea de 
„contract”. Întrebarea care s-a ridicat în diferitele 
formulări ale acestei doctrine este aceea a autorităţii 
politice legitime care poate să exercite puterea 
suverană asupra supuşilor. 


Aspecte critice privind filozofia 


socială a lui Hobbes 

Prin concepţia sa, filosoful a făcut din stat o forţă 
monstruoasă care absoarbe în totalitate individul 
uman. Gânditorul susţine că, prin contractul social, 
oamenii trebuie să lase deoparte tot ceea ce 
caracterizează omenescul pentru a face loc forţei 
statului, care să-i protejeze şi care să garanteze 
partea socială. Se ajunge astfel la ideea că, pentru 
a pune existenţa noastră socială în siguranţă, omul 
trebuie să renunţe inclusiv la raţiunea sa personală 
de a trăi, adică la libertatea sa, fapt ce, evident, 
contravine doctrinelor moderne despre democraţie 
şi libertate. Teoria lui Hobbes duce, într-adevăr, la 
absolutism, cauzele sunt însă profunde, ţinând în 
esenţă de principiile filosofiei sale generale, pe care 
mai sus le-am amintit în linii generale. Primul dintre 
aceste principii este cel potrivit căruia există „o stare 
de natură”. Autorul nu explică ce înţelege prin starea 
de natură, dar pentru el este important că există. 
Dacă starea de natură anterioară stării sociale 
presupune un alt aspect calitativ al omului, iar 
individul produce printr-un act voluntar societatea, 
atunci ar urma logic că principiul stării sociale există 
încă din starea de natură. Se ajunge astfel la un 
paradox sau o aporie: fie omul este prin natură 
social ori egoismul postulat de filosof implică în mod 
necesar o stare pre-socială, fie societatea nu poate 
apărea dintr-un act voluntar, or, pentru Hobbes, 
contractul stă la baza acesteia. Potrivit lui Hobbes, 
starea de natură este o stare conflictuală 
permanentă a indivizilor, un război al fiecăruia 
împotriva tuturor. Această stare rezultă din natura 
egoistă a indivizilor, care înţeleg că cel mai mare 
bine este bunăstarea lor, prin urmare, Hobbes 
afirmă că orice act, orice mijloc de a atinge acest 
scop este bun, convenabil, permis, prin simplul fapt 
că poate să-şi atingă scopul urmărit, respectiv 
bunăstarea proprie. Acesta este, în concepţia lui 
Hobbes, „dreptul natural”, adică dreptul 
imprescriptibil al oricărui individ. 

Evident, o astfel de concepţie poate fi criticată din 
perspectiva teoriei moderne a statului şi a dreptului, 
deoarece acest drept natural nu are nimic din 

caracterul obligatoriu al unui sistem normativ şi nu 
posedă nicio valoare morală. Starea pre-socială 
este la Hobbes, în mod necesar, o stare pre-juridică, 
o adunătură de indivizi, şi nu o structură de relaţii. 
Filosoful este condus la o astfel de concluzie pentru 
că ignoră dimensiunea complexă a omului, ca 
persoană raţională şi liberă. Mai mult, concepţia sa 
rezultă în mod necesar din ignorarea sau, dacă nu, 
chiar din negarea lui Dumnezeu. El afirmă expres, 
de altfel, că „în stare de natură legile naturale care 
constau în echitate, justiţie, gratitudine şi celelalte 
virtuţi morale, care depind de acestea, nu sunt 
propriu-zis legi, ci calităţi care predispun omul la 
obedienţă şi bunăstare. Doar odată ce un stat este 
instituit, şi nu înainte, ele sunt în mod efectiv legi'”. 
Filosofia lui Hobbes distruge practic fundamentul 
moral al dreptului, pentru că neagă principiile 
morale şi temeiul lor metafizic şi, mai ales, valorile 
teologiei, singurele care pot conferi o bază morală 
oricărui sistem juridic. Autorul lasă dreptul să se 
întemeieze, la fel ca şi statul şi societatea, printr-un 
simplu act de voinţă lipsit de un fundament meta- 
juridic, pe care ar putea să-l confere valorile morale 
sau religioase. Legea este doar un act de voinţă al 
suveranului faţă de care trebuie să te supui orbeşte. 

Societatea nu este pentru Hobbes decât o 
reprimare a stării de natură, adică a stării de război, 
prin instituirea unei forţe suficient de mari ca să 
reprime egoismul natural al individului. Nu importă 
în fond cum este instituită această forţă, singurul 
lucru important este ca ea să existe pentru a asigura 
pacea socială cu orice preţ. Având în vedere acest 
deziderat, concluzia logică care rezultă este că orice 
consideraţie calitativă asupra ordinii juridice sau 
sociale este exclusă. Simpla instituţionalizare a 
constrângerii este suficientă. Prin urmare, nu 
legitimitatea este cea care primează privind 
instituirea puterii statale, deşi filosoful consideră că 
o poate formula, ci eficiența puterii statale. 
Remarcăm apropierea peste timp a concepţiei lui 
Hobbes de gândirea pragmatistă contemporană 
care, în esenţă, subordonează statul, morala şi 
adevărul utilității. Fără a intra în amănunte, 
observăm că aceasta este concepţia tipică a 
societăţilor liberale bazate pe concurenţa 
neîngrădită şi a economiei de piaţă. Spre deosebire 
de alţi precursori ai doctrinei contractului social, cum 
ar fi Rousseau, Hobbes se dovedeşte neîncrezător 
în natura umană şi, implicit, în tot ceea ce ţine de 
persoana, personalitatea umană şi valorile care o 
reprezintă. 

Deoarece îi lipseşte orice scop mai înalt şi care ar 
transcende egoismului individual şi întronarea unei 
ordini absolute ca pace socială, filosofia lui Hobbes 
nu are cum să susţină perfectibilitatea omului şi, de 
asemenea, nu poate susţine valorile fundamentale 
ale existenţei umane, cum ar fi aceea de bine, 

adevăr sau dreptate. Doar ordinea care constrânge 
îl poate sili pe om să fie nu bun, ci disciplinat, 
trăsătura supremă a individului în concepţia lui 
Hobbes trebuind să fie obedienţa faţă de cel care 
exercită puterea, şi nu raţiunea liberă, singura în 
măsură să-i confere valoarea de persoană. 
Remarcăm în această scurtă prezentare că teoriile 
privind contractul social pot fundamenta atât o 
doctrină despre stat şi societate cu caracter totalitar, 
aşa cum se întâmplă în cazul lui Hobbes, cu 
consecinţa negării valorilor morale şi raţionale ce 
caracterizează în mod natural fiinţa umană sau o 
teorie care să încerce o construcţie democratică a 
societăţii prin recunoaşterea calităţilor naturale, 
raţionale şi morale ale omului şi implicit 
recunoaşterea drepturilor subiective individuale şi 
naturale, teoretice susţinută de John Locke şi de 
Jean Jacques Rousseau. O altă problemă care 
prezintă interes şi pe care ne propunem să o 
analizăm într-un alt articol în legătură cu această 
doctrină se referă la înțelesurile şi semnificaţiile 
reliefate de gândirea teologică ortodoxă şi de 
filosofia contemporană asupra conceptelor de „stare 
de natură” şi „stare socială a omului”. Există totuşi 
un element comun pe care îl putem identifica atât în 
gândirea lui Hobbes, cât şi concepţiile filosofice 
ulterioare. Hobbes, punând accentul pe ceea ce 
doresc indivizii să fie societatea, renunţă la a analiza 
ceea ce este acesta pentru a se opri asupra a ceea 
ce trebuie să fie. Această distincţie în gândire, între 
ceea ce este şi ceea ce trebuie să fie, se va prelungi 
în toate filosofiile ulterioare, dintre care amintim 
filosofia kantiană, hegeliană sau chiar marxistă. Într- 


o astfel de concepţie, filosofii au în vedere mai mult 
viitorul decât prezentul. Acesta din urmă nu mai este 
decât un pretext pentru a defini ceea ce trebuie să 
fie. O contribuţie importantă în acest sens o are 
filosofia kantiană, care, în „Critica raţiunii practice”, 
face din acel trebuie un concept fundamental. Se 
cunoaşte însă că, până la urmă, vizionarismul social 
a fost un eşec. Dezvoltarea societăţii umane pe 
termen lung este imprevizibilă, iar ideea de progres 
nu corespunde unei construcţii reale care să fie 
evidenţiată în orice moment al evoluţiei istorice 
sociale. Referitor la acest aspect, ne propunem într- 
un alt studiu să evidenţiem limitele contemporane 
ale celebrei formule hegeliene „Istoria este 
progresul omenirii în conştiinţa libertăţii”. 

Istoricul 
Societăţii Anonime de Petrol „Internova” 


(1936-1948) 


Societatea petrolieră „Internova” a fost înfiinţată la 
22 iunie 1936, fiind înregistrată la Tribunalul Ilfov, 
Secţia Notariat şi autentificată sub nr. 20.905 din 
iunie 1936. A fost înregistrată la Registrul 
Comerţului sub nr. 268/1936, sediul fiind în 
Bucureşti, pe strada I.C. Brătianu, nr. 22. Scopul 
societăţii era comerţul, industria şi transportul 
petrolului şi derivatelor, atât din interior, cât şi pentru 
export, fie pe cont propriu, fie în comision, precum şi 
orice altă activitate în legătură cu exploatarea, 
industria, comerțul şi transportul petrolului. Capitalul 

social era de 1.000.000 de lei împărţit în 1000 de 
acţiuni la purtător, în valoare fiecare de 1.000 de lei, 
care a fost subscris şi deplin vărsat de către 
fondatori'. Capitalul va ajunge apoi în anul 1944 la 
5.000.000 de lei. Fondatorii societăţii au fost ing. 
I.D. Matak, avocat Sebastian Marcu, Herman 
Singer, care au vărsat câte 200.000 de lei fiecare, 
ing. D. Weinstein, Jacques Singer, David Sabetay şi 
Leopold Desider Nadler, care au vărsat câte 
100.000 de lei fiecare. Administrarea societăţii se 
făcea de către un consiliu de administraţie compus 

din trei până la şapte persoane numite pe trei ani. 
Pentru prima perioadă membrii fondatori constituiți 
în adunare generală au numit primul consiliu de 
administraţie compus din ing. l.D. Matak preşedinte, 
Herman Singer, Jacques Singer şi David Sabetay 
administratori delegaţi, iar ing. D. Weinstein şi 
Sebastian Marcu membri. Pentru primul an au fost 
numiţi şi cenzorii, în persoana lui Leo Michail, A. 
Spindler, S. Bugaievski, iar cenzori supleanţi au fost 
numiți Alfred Feldman, Reinhold Wutke şi M. 
Calavrezo. Adunarea generală se putea întruni şi 
decide valabil asupra oricărei probleme, dacă 
unanimitatea acţionarilor controlaţi de consiliu erau 
de faţă şi erau de acord pentru ţinerea dezbaterilor. 
Pentru a putea funcţiona, membrii fondatori s-au 
adresat Camerei de Comerţ şi Industrie din 
Bucureşti care a eliberat autorizaţia legală în baza 
avizului favorabil nr. 6.102 din 1936. 

Activitatea petrolieră a acesteia se va desfăşura 
alături de alte câteva societăţi mici şi anume: Nova, 
Sanova şi Petrolul Filaret. Societăţile „Internova” 
SAR, „Nova” S.i.n.c., „Sanova” SAR şi „Petrolul 
Filaret” S.i.n.c., fiind societăţi mici, funcționau toate 
sub aceeaşi conducere având acelaşi sediu cu 
secţii de contabilitate, corespondenţă şi arhivă, 
depozite şi expediţii şi curieri. Societatea Sanova 
avea cinci sonde la schela Runcu cu un personal cu 
32 lucrători, precum şi o sondă de explorare la 
Făget unde erau angajaţi 40 lucrători. Societatea 
Petrol Filaret a fost o societate care a funcţionat în 
realitate, cu un depozit de produse petroliere în 
Bucureşti, iar în primăvara anului 1941 îşi va înceta 
activitatea prin vânzarea depozitului societăţii 
Internova care îi va păstra emblema. 

„Nova” S.i.n.c. era reprezentată prin Herman 
Singer, Jacques Singer, David Sabetay şi Alfred 
Feldman?. Aceasta deţinea un depozit de produse 
petroliere numit „Nova” deschis în comuna Jimbolia 
din judeţul Timiş-Torontal. Depozitul a fost construit 
cu aprobarea tuturor autorităţilor competente din 
Jimbolia, precum şi cu autorizaţia de funcţionare a 
Ministerului de Industrie şi Comerţ, Direcţia 
Generală a Minelor, cu 61.656 din 05.08.1927, pe 
un teren proprietatea societăţii, având o întindere de 
1562 mp la care s-au mai adăugat în 1937 o 
porţiune în suprafaţă de 1.735 mp închiriată de la 
Primăria Jimbolia. Aici existau patru rezervoare din 
tablă de fier de 5 mm grosime aşezate pe sol, pe 
postamente de beton cu capacităţi între 20.000- 
30.000 kg unde se depozitau benzine auto grea, 
motorină şi petrol rafinat. Umplerea rezervoarelor se 
făcea prin conducte subţiri de doi țoli în lungime de 

150 m, prin care produsele petroliere erau pompate 
de la linia de descărcare în rezervoare. Lângă 
rezervoare era un canal colector, închis, din 
cărămidă, fără scurgere la stradă. Depozitul, 
singurul în comună, aproviziona o bogată regiune 
agricolă şi industrială corespunzând astfel unei 
nevoi reale. 

Nedeţinând terenuri petrolifere proprii, societatea 
exporta, în baza autorizaţiilor eliberate de Ministerul 
Economiei Naţionale — Direcţia petrolului şi în 
conformitate cu prevederile art. 206 din Legea 
minelor, diferite cantităţi de ţiţei parafinos şi 
neparafinos, produse de diferite societăţi petroliere 
mici, precum şi de societăţi petroliere mari cum ar fi: 
„Colombia”, „Astra Română”, „Unirea”, „Petrolul 
Românesc” etc. Ţiţeiul era cumpărat de asemenea 
de la diverşi redevenţiari sau mici producători care 
îşi vindeau pentru export cantităţile deţinute cu 
preţuri diferite pe vagon prin Bursa de Mărturi 
Bucureşti şi se exporta în Slovacia, Protectorat, 
Germania şi ltalia*. La început, societatea nu a 
deţinut depozite proprii pentru desfacerea 
produselor petroliere en-gros şi en-detail şi nu a 
făcut operaţiuni comerciale pe piaţa internă. 

Potrivit avizului Comisiei pentru încadrarea 
personalului românesc în întreprinderi, societatea 
„Internova” şi rafinăria sa de petrol „Noris” respectau 
dispoziţiile legii pentru utilizarea personalului 
românesc. Până în anul 1941, societatea a avutun 
număr de patru angajaţi evrei, apoi nu a mai avut 
nici un salariat evreu şi nici nu i s-a repartizat 
vreunul la munca obligatorie. Conform prevederilor 
Decretului Lege 864 din 1941 publicat în „Monitorul 
Oficial” nr. 233 din 02.10.1941, salariaţilor arieni 
care aveau drept la concediu societatea le achita 
echivalentul în bani, iar pentru salariaţii evrei se 
efectua plata echivalentă, din care se deduceau 
impozitele şi taxele militare corespunzătoare Casei 
Asigurărilor Sociale, în contul Subsecretariatului de 
Stat al Muncii. Acesta, în octombrie 1941, se ridica 
la suma totală de 25.186 lei*. Societatea Internova 
deţinea un număr de 32 funcţionari, Petrolul Filaret 
- 15, Nova - 5, Sanova - 8, Petrolul Vâlcii - 6, 
Depozitul Jimbolia - 5. 

Potrivit jurnalului Consiliului de Miniştri încheiat în 
şedinţa din 15 iunie 1936 şi publicat în „Monitorul 
Oficial” nr. 148 din 29.06.1936, pagina 5.586, în 
„interesul funcţionarilor publici şi particulari, cum şi 
în interesul obştesc”, aceştia erau obligaţi, indiferent 
de sex şi religie, să-şi procure, prin societăţile unde 
lucrau, măşti de gaze pentru a se apăra în cazul 
declanşării unor conflicte militare?. Preţul măştilor de 

pentru familiile salariaţilor preţul trebuia achitat 
integral. 

Rafinăria Noris, aparţinând lui Jean Focşaner din 
Ploieşti, nu deţinea instalaţii de cracare, dar putea 
prelucra 51.000 de tone. Era formată dintr-un 
rectificator pentru benzină de 43.000 de litri, două 
blazere de 60.000 de litri fiecare şi 4 cu o capacitate 
de 5 vagoane, un preîncălzitor, 2 agitătoare, pompe, 
cazane de aburi, uzină electrică pentru curentul 
primit de la Floreşti, 24 rezervoare, line de garaj 
pentru 45-47 vagoane, rampă de încărcare pentru 
motorină, petrol, benzină, ţiţei“. Personalul era în 
1936 format din 30 persoane ale căror salarii variau 
de la 3.000 lei, un portar, la 3.000-4.000 lei, 
distilatorii, 5.000 lei şefii mecanici şi 6.100 lei 
chimiştii şi administratorii. 

În urma a două memorii adresate Direcţiei Minelor 
referitoare la completarea instalaţiei pentru fabricat 
vaselină, unsori şi produse chimice, cu aparatele 
solicitate;, în baza deciziei ministerului cu nr. 74.652 
din 04.12.1936, a fost repusă în funcţie secţia de 
vaselină a rafinăriei Noris. Societatea fabrica, pentru 
Ministerul Apărării, vaselină de arme din păcură, 
precum şi unsoare consistentă din motorină rafinată 
cu aprobările date de Institutul Geologic. Se mai 
fabrica tot pentru armată unsoare de bocanci şi 
harnaşament, produs care nu figura în repertoarul 
statistic al mărfurilor şi care era taxat la impozitul pe 
cifra de afaceri cu 3%, încadrându-se la articolul 
1733 din tariful vamal şi 3293 din repertoarul 
statistic. 

În 30.10.1936, societatea „Internova”, prin 
administratorul delegat David Sabetay a încheiat un 
contract de asociaţie şi participare conform 
„Monitorului Oficial” nr. 223/1936 cu ing. Adolphe 
Duque din Ploieşti şi Otto Focşaner tot din Ploieşti 
referitor la exploatarea secţiei de ulei de vaselină, 
unsori consistente şi acizi naftenici de pe lângă 
rafinăria Noris din Ploieşti”. Firma ing. Duque muta 
la rafinărie întreaga sa instalaţie de fabricat uleiuri şi 
acizi naftenici, iar „Internova” punea la dispoziţia 
firmei atelierul mecanic şi personalul necesar. 
Capitalul necesar exploatării era evaluat la 250.000 
lei din care 150.000 lei ing. Duque şi 100.000 lei 
„Internova” în timp ce Otto Focşaner aducea ca 
aport cunoştinţele sale tehnice. Beneficiile sau 
pagubele se împărțeau în proporţie de 25% 
„Internova” şi 37,50% fiecare, ing. Duque şi ing. 
Focşaner. 

Totodată, prin decizia nr. 84.282 din 08.01.1937 a 
Ministerului Industriei şi Comerţului, s-a autorizat 

rafinăria „Noris” să repună în funcţiune şi să 
schimbe amplasamentul a patru rezervoare, nr. 17, 
20, 22 şi 36, care aveau o capacitate cuprinsă între 
1.670 litri şi 14.622 litri pentru benzină, păcură, 
motorină şi petrol. Pentru Expoziţia de la Paris din 
1937, din suma de 1.000.000 lei evaluată de 
Ministerul Industriei şi Comerţului pentru societăţile 
petroliere, societatea a contribuit cu suma de 7.200 
lei, respectiv cu 0,72%8. În decembrie 1937, 
societatea se adresa Ministerului Finanţelor, 
Serviciului petrolului, solicitând bine voinţa 
serviciului de a aproba ca toate transporturile de ţiţei 
parafinos să se facă prin rafinăria Noris din Ploieşti 
exploatată de societate. Rafinăria „Photogen” din 
Braşov a societăţii „Vacuum Oil Company” necesita 
țiţeiuri parafinoase pentru prelucrare, dar în timpul 
iernii acest ţiţei se congela şi îngheţa chiar şi când 
pompările erau oprite pentru câteva ore, 
nemaiputând fi încărcat de societatea Concordia la 
Băicoi. Pe tot timpul când navigația pe Dunăre era 
deschisă, rafinăria Noris prelucra în bună parte 
produsele petroliere destinate exportului prin portul 
Giurgiu, în Cehoslovacia şi Ungaria, pentru firma 
Ungarische Petroleum-Industrie A.G. Budapesta. 
Negăsindu-se convenienţă de a lucra pentru 
consumul intern, activitatea în rafinăria societăţii 
urma să înceteze, odată cu închiderea navigaţiei pe 
Dunăre şi până la reluarea acesteia*. Aprobarea ar fi 
dat posibilitatea evitării sistării lucrului şi implicit 
concedierii lucrătorilor în pragul iernii. Operațiunile 
se făceau sub stricta supraveghere a organelor 
financiare de control astfel că societatea propunea 
chiar suspendarea distilării țițeiului în timpul 
operaţiunilor de tranzit. 

În data de 20.03.1938, s-a desfăşurat, la sediul 
societăţii, şedinţa consiliului de administraţie care a 
luat act de demisiile lui Sebastian Marcu şi D. 
Weinstein, din calitatea de administratori, şi a lui A. 
Spindler, din calitatea de cenzor, cooptându-se 
conform art. 126 pe Nicolae P. Anastasiu şi maior 
Alexandru Raţiu ca administratori, iar în locul vacant 
de cenzor pe Alfred Feldmann. În 20 octombrie 
1938, consiliul de administraţie cooptează pe 
Gheorghe Niculescu — Ciufu'o. 

Adunarea Generală a acţionarilor din 7 aprilie 
1939 aprobă în unanimitate realegerea în Consiliul 
de Admnistraţie, pe o durată de trei ani, pe: I.D. 
Matak, preşedinte, Alexandru Raţiu, Nicolae P. 
Anastasiu şi Gheorghe Niculescu  Ciufu, 
administratori şi Herman Singer, Jacques Singer şi 
David Sabetay, ca administratori delegaţi. Numeşte 
cenzori pe dr. Ştefan Ciocârdel, Ştefan Urlăţeanu şi 

Marcu Kaufmann și cenzori supleanţi pe Constantin 
ltigan, Ştefan Antim şi losef Harras. Este votat 
bilanţul general, la 31.12.1938, fiind atribuit 
acţionarilor drept dividend suma de 100.000 de lei, 
adică câte 100 de lei de fiecare acţiune. Conform 
bilanţului, capitalul social era de 1.000 de lei, 
amortizările 48.301 de lei, stocuri şi produse de ţiţei 
în valoare de 5.689.318 de lei, iar profitul şi 
pierderea pe anul 1937 a fost de 5.391 de lei”. 

În 27 februarie 1941, prin act de vânzare- 
cumpărare autentificat la grefa Tribunalului Ilfov, 
Secţia Notariat sub nr. 2446, societatea Internova, 
conform şi publicaţiei din Monitorul Oficial nr. 
46/1941, cumpără de la societatea „Petrolul Filaret”, 
societate în nume colectiv (S.i.n.c. Nova şi Alfred 
Feldman), cu sediul în Bucureşti, strada General 
Traian Moşoiu, nr. 36 (Pieptănari), imobilul situat în 
Bucureşti, strada Pieptănari nr. 86, reprezentând 
depozit de produse petrolifere, împreună cu toate 
construcţiile, instalaţiile şi mobilierul aflat acolo. 
Depozitul fusese cumpărat în baza contractului de 
vânzare-cumpărare autentificat de Tribunalul Ilfov, 
Secţia Notariat sub nr. 1957/1930, şi transcris la 
acelaşi tribunal sub mr. 7393 din 1930, încheiat cu 
Maria J. Kapralik-Gane şi J. Kapralik. Preţul vânzării 
era de 2.500.000 de lei, imobilul fiind asigurat la 
Societatea de asigurări Dorna-Vatra până la 
1.01.1942. Societatea Petrolul Filaret transmitea 
cumpărătoarei şi dreptul de proprietate şi folosire a 
emblemei „Petrolul Filaret” fie pentru continuarea 
comerțului prin depozitul cumpărat, fie aşa cum 
considera. Potrivit inventarului anexat la actul de 
vânzare-cumpărare depozitul avea birouri, 
magazie, cazan de aburi, cameră de pompă, 15 
rezervoare de diferite capacităţi, 6 conducte, 64 
butoaie şi 154 butoaie la clienţi. Clădirile ocupau 
161 mp, iar terenul propriu 1105 mp, rezervoarele 
261 mp, iar terenul închiriat de la CFR pentru aceste 
rezervoare 1261 mp. Depozitul nu avea gardă 
militară, dar ar fi avut nevoie de un comandant şi trei 
oameni. 

Depozitul era aprovizionat prin vagoane cisternă, 
garate în Gara Filaret, prin conducte sau 
autocisterne care aduceau ţiţeiul de la rafinăriile din 
Ploieşti. Noris avea un număr de trei vagoane- 
cisternă proprii cu o capacitate de 45 tone, 23 
vagoane închiriate cu o capacitate de 345 tone, 
toate pentru produse albe, iar pentru produse negre 
două vagoane proprii cu o capacitate de 30 tone şi 
8 vagoane închiriate a 120 tone“. 

Rafinăria Noris, în decembrie 1939, a suferit un 
incendiu, alături de rafinăria Orion a societăţii 

Unirea şi Apolon de la Târgovişte. Considerându-se 
că aceste incendii s-au datorat acţiunilor de sabotaj 
întreprinse împotriva rafinăriilor care făceau export 
în Germania, la 11.12.1939, la întrevederea pe care 
amiralul Canaris, şeful Serviciului de Informaţii 
German a avut-o cu Mihai Moruzov, şeful Serviciului 
de Informaţii Român, s-a discutat problema 
măsurilor care trebuiau să fie luate în domeniul 
petrolier. S-a discutat, printre altele, despre paza şi 
siguranţa regiunilor petrolifere, siguranţa 
transporturilor feroviare, paza transporturilor pe 
Dunăre şi controlul navigaţiei cu nave speciale şi 
rapide, precum şi acţiunile de sabotaj din regiunile 
petrolifere“. Beneficiul realizat de societate în anul 
1941, fără secţiunile Petrolul Filaret şi Nova, s-a 
cifrat la suma de 10.047.564 lei'?. 

Cu toate că producţia globală de ţiţei a României 
a scăzut neîncetat, producţia de benzine, uleiuri şi 
motorină, produse de importanţă strategică, nu 
numai că nu a scăzut, dar a şi crescut. Aceasta s-a 
datorat fondurilor puse la dispoziţie de către stat, la 
cererea germanilor, pentru investiţii în instalaţii noi, 
pentru fabricarea benzinelor de avioane şi a 
uleiurilor de calitate superioară. În schimb, producţia 
de petrol lampant, destinată aproape exclusiv 
nevoilor consumatorului civil a scăzut de la 839.946 
tone în 1938 la 488.358 tone în 1943. Procedând 
conform îndrumărilor date de Subsecretariatul de 
Stat al Aprovizionării de a intensifica cât mai mult 
posibilitatea desfacerii petrolului lampant necesar în 
special pentru alimentarea populaţiei sărace, 
societatea a pus în exploatare, începând cu iunie 
1942, un nou depozit, exclusiv pentru petrol 
lampant, situat în Bucureşti, strada inginer Tei, nr. 
3". Pentru a desface pe piaţă petrol lampant, 
societatea era nevoită să obţină autorizaţiile 
necesare arătând autorităţilor că „în practică 
obţinerea autorizaţiilor de către micii consumatori, 
care consumau cantităţi relativ reduse la sobe de 
petrol, maşini de gătit, injectoare pentru încălzit, 
curăţatul sculelor, era foarte dificilă, astfel că în fapt 
toţi aceşti consumatori renunţau mai degrabă a 
scoate autorizaţiile, preferând să consume petrol 
lampant, chiar dacă nu au dreptul la acesta, ştiind 
dinainte că va fi greu de găsit contravenienţii de 
această categorie, aflaţi în mai toate gospodăriile”*:. 

Pentru cei ce consumau anumite cantităţi lunare, 
societatea solicita Ministerului Finanţelor să renunţe 
„a formalitatea obţinerii autorizaţiei”, aceştia 
putându-se justifica cu documentele elaborate şi 
prezentate de societate. Societatea comercializa 
petrolul lampant în bidoane şi pentru alte scopuri 

decât acelea pentru ars în lămpi. În 1942, 
preşedinte al Consiliului de administraţie este lon D. 
Matak, iar membri în consiliu Petre |. Stavăr, 
administrator, Herman Dahl, administrator delegat şi 
dr. Leon Scridon. Cenzori erau Ştefan Ciocârdel şi 
loan Velicescu, iar secretar dr. lon Ceuca. Director 
al rafinăriei Noris din Ploieşti era Alexandru Barth”. 
În şedinţa Consiliului de administraţie din 
18.02.1943, preşedinte al Consiliului de 
administraţie a fost ales dr. Leon Scridon. În 1942, 
au fost exportate în Germania 9656 de tone de ţiţei, 
iar în ltalia 2243 de tone de ţiţei, 402 de benzină, 
479 de tone de petrol, 92,60 de tone de motorină şi 
371,86 de tone de păcură. Pe piaţa internă, 
respectiv Bucureşti şi împrejurimi, s-au desfăcut 
1235 de tone păcură, 929 de tone de motorină, 
2576 de tone de petrol, 527 de tone de combustibil, 
195 de tone de benzină, 209 de tone de benzină 
grea, 143 de tone de motorină agricolă, 39 de tone 
de petrol agricol, 67 de tone de petrol industrial, 1,3 
tone de unsori, 6,8 de tone de uleiuri denaturate şi 
3,5 tone deuleiuri. 

În şedinţa Consiliului de Administraţie din 
28.09.1944, au fost înlocuiţi din Consiliul de 
Administraţie Herman Dahl, cetățean român de 
etnie germană şi directorul Alexandru Barth 
(concediat la 30.09.1944), etnic german, fiind ales 
preşedinte dr. Ştefan Ciocârdel, iar administratori dr. 
Leon Scridon şi Petre |. Stavăr. Ministerul l-a numit 
administrator din partea statului pe dr. Alexandru 
Bad”. A fost concediat, de asemenea, pe 
30.09.1944, și conducătorul depozitelor Rohrich 
Emil. Cenzor al societăţii era Pătru Dumitru. 

În noiembrie 1943 numărul total al salariaţilor era 
de 29 din care 24 români, 4 germani şi un grec. În 
perioada aprilie 1943 până în septembrie 1943 au 
fost exportate în Germania prin vama Giurgiu 5350 
tone produse petroliere în valoare de 184.362.308 
lei în baza contractului încheiat cu firma germană 
Rumanien Mineraloel Berlin. Pe lângă aceste 
exporturi, societatea desfăcea produse petroliere în 
cuprinsul municipiului Bucureşti şi comunele din jur 
cu autovehiculele proprii, aprovizionând societăţi, 
populaţie, maşini agricole, farmacii, drogherii, 
inclusiv cu petrol lampant şi benzină specială. 
Valoarea acestor vânzări pe plan intern în perioada 
aprilie-octombrie 1943 s-a ridicat la valoarea de 
25.391.631 lei. Societatea deţinea două 
autocisterne marca Opel şi Gaz şi două autodube. 
Una din autodube a aparţinut Legaţiei franceze şi a 
fost cumpărată în iunie 1943 cu aprobarea 
ministerului Economiei. 

Între 1 octombrie 1943 și 31 iulie 1944, 
societatea a exportat prin vama Giurgiu în Germania 
cantitatea de 10.482 de tone de produse petroliere 
şi anume: benzină, motorină, păcură, unsori, uleiuri, 
petrol lampant?. În perioada 1 noiembrie 1944 — 31 
aprilie 1945, societatea a exportat 506 tone de 
produse petroliere pe front, în contul U.R.S.S., iar la 
consumul intern a livrat 2.665 de tone?. Numărul 
salariaţilor, în 1945, era de 19. Societatea nu a avut 
personal evacuat sau dispersat în altă localitate. 
Prin decizia nr. 4.652 din 14.08.1946 a Comisiei 
interimare C.A.S.B.I., Arion Samuel şi Lapatuchin 
Boris au fost numiţi membri în consiliul de 
administraţie al societăţii, în locul lui Nicolae 
Făgărăşanu şi Dumitru lonescu. Decizia a fost 
înregistrată şi la Monitorul Oficial nr. 200 de vineri 
30.08.1946. În şedinţa din 26.08.1946, a fost ales 
ca preşedinte al Consiliului de administraţie Samuel 
Arion şi Boris Lapatuchin, administrator delegat. 
Director al societăţii a fost numit loan P. 
Constantinescu şi a încetat dreptul de a semna al lui 
Ştefan Ciocârdel, fost preşedinte al Consiliului de 
administraţie, al lui Leon Scridon, fost administrator 
delegat, al dr. loan Ceuca, fost avocat procurator, al 
lui Aurel Pop, fost administrator de supraveghere şi 
al lui David Rosenstreich, fost director. Consiliul 
hotărăşte să intervină la societatea Ucrneft, pentru 
redarea autoturismelor Fiat 500 şi 1100 ridicate de 
Armata Roşie, precum şi repararea autocisternelor 
la garajul Leonida şi vânzarea autodubelor Renault 
şi Craysler, la fier vechi, fiind prea uzate pentru a fi 
reparate. Totodată, se hotărăşte contractarea unui 
împrumut de la BCR, garantat cu ipotecă asupra 
depozitului din Pieptănari, şi cu gaj asupra a două 
autocisterne ale societăţii, în valoare de 30.000.000 
de lei*. 

La solicitarea C.A.S.B.|., în septembrie 1946, 
conducerea societăţii preciza că capitalul de 
5.000.000 de lei se repartiza în proporţie de 38% ca 
fost german, predat organelor de stat sovietice prin 
societatea Ucrneft şi 62% sub controlul C.A.S.B.l., 
apartenenţa făcând obiectul unor cercetări din 
partea organelor competente din C.A.S.B.. şi 
C.A.C. Cifra de afaceri pentru 1 ianuarie — 31 iulie 
1946 se ridica la suma de 64.855.143 de lei. Pe 
acest interval de timp, nu exista beneficiu, ci doar o 
pierdere de 16.274.491 de lei. Totalul personalului 
se ridica la 15 persoane, iar cu membrii de familie la 
21. 

Revendicările muncitorilor referitoare la 
înfiinţarea unui economat nu fuseseră satisfăcute 
nici până în luna mai 1946. Conform legii 

economatelor, societatea era obligată să înfiinţeze 
un economat propriu care să satisfacă nevoile mari 
ale salariaţilor pentru alimente, îmbrăcăminte, 
încălţăminte etc. Societatea a tratat această 
importantă problemă prin simpla înscriere a 
salariaţilor la economatul nr. 11 al U.S.I.C. care însă 
nu corespundea deloc, având mărfuri puţine şi 
scumpe şi „neajutând cu nimic la îndreptarea traiului 
greu al salariaţilor'?. Pentru timpul cât nu s-a putut 
aproviziona nici cu strictul necesar, despăgubirile 
cuvenite de la 3 mai 1945, data înfiinţării 
economatelor şi până în mai 1946, se ridicau la 
suma de 60.000 de lei lunar pentru un salariat şi la 
30.000 de lei lunar pentru fiecare membru de 
familie. Revendicările erau legale şi reprezentau un 
minim pentru acoperirea nevoilor. În 9 iulie 1946, 
salariaţii au adresat un memoriu inginerului Boris 
Emanoilovici Lapatuhin în care au arătat situaţia 
foarte grea în care se găseau şi dorinţa de a le fi 
soluționate favorabil revendicările solicitate, pe care 
le-au cerut mereu conducerii societăţii, dar care, în 
persoana administratorului numit de C.A.S.B.I., le-a 
amânat „obiectând mereu că nu are posibilităţi 
financiare”. Toate încercările lucrătorilor s-au izbit de 
„reaua-voinţă a administratorului” care nu înființase 
nici cantina, lucrătorii de la depozitul „Petrol Filaret” 
primind „suma ridicolă” de 1200 de lei pe zi pentru 
18 zile lucrătoare pe lună, în timp ce o masă 
modestă costa minim 6-7000 de lei%. În luna august 
1946, datorită faptului că acţiunile societăţii ce 
fuseseră ţinute de C.A.S.B.l. au trecut în mâna 
concernului sovietic „ Obiedinienie Ucrneft” şi 
atitudinii hotărâte a salariaţilor şi a comitetului de 
întreprindere, s-a reuşit să se stea de vorbă cu 
delegatul sovietic, reprezentantul Ucrneft, şi să se 
obţină o îmbunătăţire „la starea proastă în care se 
găseau salariaţii instituţiei”. S-a rezolvat în primul 
rând problema cantinei, dar, din cauza lipsei de 
capital rulant şi a inactivităţii societăţii, nu s-au putut 
rezolva concomitent toate revendicările, ele urmând 
a fi rezolvate în timp de către societate şi împreună 
cu reprezentanţii comitetului de fabrică. 

Pentru satisfacerea revendicărilor de cantină ale 
salariaţilor, s-a decis, pentru timpul lucrat de 
salariaţi între 1 decembrie 1945 şi 15 mai 1946, 
achitarea către fiecare, a unei diferenţe până la 
suma de 2500 de lei pe zi, pentru 25 zile lucrătoare 
pe lună. Pentru timpul dintre 15 mai şi 31 iulie 1946, 
suma care s-a achitat fiecărui salariat a fost 
diferenţa până la 3500 de lei pe zi, socotită pentru 
25 zile lucrătoare. De la data de 31 iulie şi până la 
organizarea cantinei, s-a achitat fiecărui salariat 

suma de 3500 de lei pe zi pentru 25 zile lucrătoare. 
S-a hotărât reluarea în folosință a depozitului din 
Bucureşti, strada Mitropolit Veniamin Costache, nr. 
3, deţinut cu chirie de către societatea Unirea, 
precum şi a personalului utilizat de această 
societate. O parte din mobilierul societăţii a fost 
încredinţat spre custodie administratorului delegat, 
ing. Lopatuchin Boris, iar mobilierul de birou a fost 
depozitat la centrala societăţii din strada Brătianu, 
nr. 22. În august 1946, societatea deţinea depozite 
proprii în comuna Negru Vodă, judeţul Constanţa; 
Jimbolia, judeţul Timiş şi la Sf. Gheorghe. Aceste 
depozite au fost asigurate la societatea Victoria, 
renunţându-se la societatea Dorna Vatra. 

În ceea ce priveşte economatul, societatea s-a 
afiliat la economatul societăţii S.A.R.D.E.P. din 
Bucureşti, strada Nicolae lorga, nr. 25, deoarece 
comitetul de întreprindere al societăţii Creditul 
Minier nu şi-a dat asentimentul pentru participarea 
salariaţilor societăţii „Internova” la cantina lor. 
Societatea va fi absorbită prin fuziune, conform 
hotărârii Adunării generale din 31 martie 1947, de 
către societatea Sovrompetrol, alături de alte 
societăţi petroliere cum ar fi: „Buna Speranţă”, 
„Meotica Română” şi „Explora”. 

Adunarea Generală extraordinară din data de 
31.03.1947 care a avut loc la sediul societăţii sub 
preşedinţia lui Arion Samuel, fiind prezent cenzorul, 
precum şi unicul acţionar şi deţinător al capitalului 
social şi anume Societatea „Sovrompetro!”, după ce 
aprobă bilanţul încheiat la 31.12.1946, aprobă 


fuziunea societăţii  Internova cu societatea 
Sovrompetrol, prin încorporarea şi absorbţia 
societăţii  Internova, recunoscând că toate 
operaţiunile acesteia din intervalul 01.01 -— 


31.03.1947 au fost efectuate în contul societăţii 
Sovrompetrol. Acţiunile Internova care au fost 
aduse ca aport în societatea Sovrompetrol au fost 
anulat. Conform bilanţului, investiţiile societăţii au 
fost de 11.916.670 lei, pierderile pe exerciţiul 1945- 
1946 s-au ridicat la suma de 113.443.985 de lei, iar 
creditorii aveau sume investite de 162.418.214 de 
lei. 

După naţionalizarea din 11 iunie 1949, conform 
Legii 119, anexa 4, 22 de societăţi petroliere care 
activau în România au intrat în proprietatea statului 
care le-a organizat în două mari entităţi. Prin Decizia 
nr. 56 din 9 iulie 1948 a Ministerului Minelor şi 
Petrolului, s-a înfiinţat Centrala  Petrolifera 
„Muntenia” cu sediul la Bucureşti, din care, conform 
art. 5, făceau parte societăţile: Prahova, Astra 
Română, Steaua Română, Dacia, Româno- 

Belgiană, Vacuum Oil Company, Xenia, Noris, 
Unirea, Foraj Lemoine? etc. Prin Decizia nr. 91 din 
26 iulie 1948, s-a constituit Centrala Petroliferă 
„Moldova” cu sediul la Moineşti, judeţul Bacău şi la 
Bucureşti şi unde conform art. 5 intrau de asemenea 
societăţile amintite mai sus%. Conform Legii 119 din 
11 iunie 1948 — Anexa 4, se va înfiinţa „Petrolifera 
Muntenia” din care făceau parte societăţile 
petroliere. În august 1948, se va forma „Centrala 
Petrolifera Muntenia” din „Petrolifera Muntenia”, 
„Steaua Română”, „Dacia” şi „|.R.D.P”, iar în anul 
1950 aceasta va trece sub conducerea unică a 
societăţii „Sovrompetrol”*. 

Ispravnicul domnesc de la Pitești, 1656 


În numărul trecut, am înaintat supoziţia ca luviță 
sârbul să fi fost meșterul domnesc de la Pitești. Nu 
numai că noul domnitor, Constantin Șerban 
Basarab (1654-1658), înainte, pe vremea boieriei, 
fusese ocazional ispravnic de Pitești', dar cu câteva 
luni înainte de moartea lui Matei Basarab era la 
Conţești și semna ca martor lângă Neagoe 
Dărmănescu?. Suntem împinși să recunoaştem 
unanim că vodă cunoștea și locurile, și oamenii lor. 
Este punctul de la care pornim în cazuistica cu 
privire la identificarea ispravnicului care a ridicat 
biserica domnească din Pitești. Bineînţeles, nu vom 
ignora ispravnicii celorlalte ctitorii ale cuplului 
domnesc pe care deja îi cunoaștem: Vladul logofăt, 
ispravnic în 1645 al bisericii curţii din Dobreni (fost 
în Vlașca, azi în județul Giurgiu) a serdarului 
Constantin și a jupâniţei lui, Bălașa”, Radu Dudescu 
logofăt, ispravnic împreună cu șufarul Gheorghe din 
Târgovişte, la zidirea, între 1656-1658, a bisericii din 
scaunul București, actuala catedrală patriarhală;, 
Ghinea Brătășanu şi Udriște, amândoi vistieri, 

ispravnicii doamnei Bălașa la refacerea mănăstirii 
Jitianu care mai apoi se trec și ei drept ctitori”. 
Următoarele nominalizări sunt incerte, dar 
formează un peisaj minim în chestiunea care ne 
interesează. Marele postelnic, Danciu Pârâianu- 
Milescu, ctitor la Polovraci, zidise ca ispravnic, cu 
recepție în 1651, biserica domnească Sfântul 
Dumitru din scaunul Craiovei“. Fostul mare vistier 
Bunea Grădișteanu, acum vistier, cu 2 roţi de moară 
la Pitești, cu schit în Vâlcea, făcut în vara lui 1654, 
cu biserică în Vlașca, 1657, poate ușura și el destul 
de rezonabil căutările noastre”. Un alt mare boier, de 
data aceasta piteștean prin adopţie, căsătorit cu o 
piteșteancă și proprietar de case la Piteşti, era chiar 
vistierul al doilea, viitor mare vistier din vara lui 
1656, Pârvu Vlădescut, angajat direct în lucrările 
bisericii domnești de aici prin exerciţiul funcţiei sale, 
deoarece construcția se ridica pe seama Domniei, 
deci cu bani domnești. Nepotul marelui vistier și 
candidat sigur la rangul de ispravnic al bisericii 
domnești din Pitești este Tudoran (II) Vlădescu”, un 

paharnic destul de anonim pe atunci, dar un asiduu 
cumpărător de ocine în zonă, viitor ctitor al 
mănăstirii Aninoasa, cumnat prin sora lui, 
Alexandra, cu Radu Creţulescu, viitor mare logofăt, 
proprietar și el în Dealul Piteștilor, ba chiar ispravnic 
al lui Vodă și logofăt II în 1 februarie 1656"! 
Nominalizarea lui Tudoran Il Vlădescu nu este 
întâmplătoare — dacă presupunerea noastră, că 
domnia alegea ca ispravnic un om al locului, este 
corectă. În afară de proprietăţile de aici, câteva 
grade de rudenie îl leagă și mai mult de Pitești. 
Verișoara lui, Sofica (fata marelui clucer Badea 
Vlădescu), era măritată cu Mecu, cupeț din Pitești”. 
Un alt văr este Badea Bucşanu, nepotul fostului 
mare stolnic Bărcan din Merișani, sat limitrof 
Piteștiului. La rându-i, acest Badea Bucșanu 
(Bădica), ajuns mare clucer în 1664%, putea fi 
oricând ispravnic la Pitești, deoarece căsătoria cu 
Bălașa — fata marelui postelnic Neagoe Săcuianu și 
fina de botez a lui Constantin Vodă Șerban însuși“ 
— îl recomandă din plin. 

Chestiunea, majoră credem, se complică și mai 
mult cu bănuiala că ispravnicul era, se pare, ajutat 
de câţiva isprăvnicei. lată aşadar, peisaj obligatoriu 
în demersul nostru, lista oficialilor din ocina 
Piteștiului și din jurul lui, oameni de nădejde cu care 
în mod sigur, între 1654-1656, s-a zidit biserica 
domnească: Pătru şi Șărbul, judeţi de Pitești'*, lane, 
pârcălab de Piteşti'*, Dan, portar, credem că al 
Piteștilor”, Alecse, subaș de Pitești, Pătru, vornic 
de Pitești“, Ivan, logofăt din Pitești”, Petre, logofăt 
de Pitești”, Miho din Budeasa, căpitan ot Pitești”, 
Vlaicu, logofăt din Conţești, dar piteștean, cu casă 
aici”, Vlaicu, căpitan de Pitești”, Necula, logofăt de 
Pitești”, Tanasie, logofăt de Pitești“, Duca, ceaușul 
din Pitești”, Duminică, iuzbașa din Piteşti”, lon, 
iuzbașa din Pitești”, Andronie, postelnic de Pitești”, 
Oprea, logofăt din Piteşti”, Manolie, comis de 
Topoloveni”, Dima şi Dumitrașco, cluceri de 
Mălureni*, Ursea căpitan“, Ivan, iuzbașă de 
Bucșănești, zona Mioveni”, Stan, postelnic de 
Micești“ — probabil Stănislav, logofătul din Căcășanii 
Miceștiului”, Drăgușin și Zaharia, logofeţi de 
Micești“, Necula, portarul Budesei”, Stanciu, 
iuzbașă de Vâlcele”, Eustratie, postelnic de 
Golești“, Vlad, logofăt de Țigănești, împreună cu 
Radu, ceauș tot de acolo“, Tudor, postelnic din 
Topoloveni“, spătarul Radu din Piscani“, Necula 
Dărmănescul, logofăt de Dărmănești“, Dima, clucer 
din Hinţești“* Şărban, pârcălab de Găleșești, în 
Budeasa de azi, probabil ocina Piteștilor”, Ivan, 
scaun de Ștefănești“, Bărcan, vornic de Vrănești”. 

Așadar, cunoaștem în Piteștiul perioadei 1654- 
1658 doi judeţi, un pârcălab, un vornic, un portar şi 
cinci logofeți aproape consecutivi în funcţie, ceea ce 
generează o impresie de târg destul de mare, cu 
toate semnalmentele, condiţiile și proiecția optimistă 
a unui viitor (fost) oraș domnesc. Biserica nouă 
domnească de zid pecetluia mai apoi, într-un fel, 
imagistic vorbind, impresia de oraș. Efortul 
oamenilor domnești — atenţie la musceleanul Mareş 
Băjescu%, cu presupusă școală de meșteri la 
Băjești, lângă Pitești”, logofăt și ispravnic al lui 
Constantin Șerban în mai multe delegații prin ţară, 
ginerele marelui postelnic Constantin Cantacuzino 
se pare, mare ban mai apoi, cu fii ispravnici de 
biserică și șufari — , și al boierilor locali printre care 
bătrânul și deja-ctitorul Neacșu din Pitești”, fraţii 
Dumitru și Necula Cortofleș*, Tudor Piteșteanu, 
cumnatul marelui vistier Pârvu Vlădescu“ — atenţie 
deosebită și asupra lui Tudor Piteșteanu, acest grad 
de rudenie îl indică, în cazul în care ar mai fi trăit, un 
candidat serios al căutărior noastre, ispravnicul 
bisericii domnești —, Diicu din Pitești, socrul lui Dan, 
portarul (presupus al) Piteștilor*, dăduseră ca 
rezultat final, din partea domniei, o biserică de zid în 
vatra orașului Pitești. 

Să nu uităm nici de existenţa șufarilor, cunoscuți 
și ca bouari*, responsabili cu transportul alimentelor 
pentru curtea domnească (deci și pentru hrana 
salahorilor domnești), dar și a oricărui fel de marfă 
sau material de construcţie în interesul domniei. 
Administratori ai șeptelului de boi și ai carelor 
domnești, de ei depindeau în meseria lor și 
ispravnicii, și meșterii, calfele și zidarii. Evident, nu 
cunoaștem șufarul de la Pitești, dar putem să-l 
propunem pe Sava din Furduiești, mare șufar în 
1654”, re-ctitorul mănăstirii Robaia, cu proprietăţi în 
Dealul Piteştilor. Știm însă că biserica din București 
a cuplului domnesc a fost „isprăvită” — după cum am 
semnalat și la nota 4 — (și) de către Gheorghe 
șufarul din Târgoviște, iar acest Gheorghe nu putea 
fi altul decât fostul mare șufar Gheorghe candidat la 
fel de eligibil în demersul nostru“. În numărul viitor 
vom clarifica ce știm până acum despre Doamna 
Bălașa, ctitoră în Pitești, și despre enigmaticul ei 
copil, Barbu (sau Bălașa?). 


' Mihail M. Andreescu, Istoricul mănăstirii Trivale de la 
fundare până la 1800. Domeniul funciar și fondul de 
documente, București, 2001. Arealul Piteștilor a intrat apoi, 
inevitabil, în virtutea serviciului domnesc, în preocupările 
noului Vodă, Constantin Șerban. Este vorba de o trimitere în 
plin iureș seimen, 7 mai 1655, pentru o speţă, la Mălureni, a 
doi oameni domnești, Stanciu ceauș și Mușat vătaf, (vezi 

Catalogul Documentelor Țării Românești, vol. VIII, doc. 606), 
atenţie, posibil asociaţi lucrărilor de construcţie ale noii 
Biserici Domnești din Pitești, trimiși acolo, probabil, din 
proximitatea cu Piteștiul. Este primul indiciu — hazardat, ce e 
drept, ca și următoarele — despre oamenii care au ridicat 
efectiv sfântul lăcaș. 

> Catalogul..., vol. VIII, doc. 23. 

* Nicolae lorga, Inscripții din bisericile României, volumul 
I, fascicula 1, Bucureşti, 1905, p. 89. 

* Istoria Ţării Româneşti, 1290-1690, Letopiseţul 
cantacuzinesc, ed. C. Grecescu şi D.Simionescu, Bucureşti, 
Editura Academiei Republicii Populare Române, 1960, p. 
106. 

5 Nicolae Stoicescu, Bibliografia localităților şi 
monumentelor feudale din România |. Țara Românească 
(Muntenia, Oltenia și Dobrogea). Vol. 1: A-L, indici. Editată 
de Mitropolia Olteniei, 1970, nota 15, p. 394. 

5 ldem, Dicţionar al marilor dregători 
Românească şi Moldova, sec XIV-XVII, 
Enciclopedică română, Bucureşti, 1971, p. 224. 

” Ibidem, p. 188. Rudă prin alianță cu marele vornic 
Dumitru Dudescu al cărui fiu, Radu, este ispravnicul bisericii 
domnești din București a lui Constantin Șerban. 

% Ibidem, p. 255. 

* Ibidem, p. 256. 

' jpidem, p.165. 

" Ibidem, p. 165. lată deja un ispravnic al lui Constantin 
Șerban, nu ştim cu ce însărcinare, latifundiar în preajma 
Piteștilor. Acest Radu Creţulescu întrunește din plin cerințele 
cazuisticii noastre. Plus acel Hagi Ghiuca (Ghiuca), 
ispravnicul bisericii domnești din vama Dragoslavele, 1661, 
vezi Nicolae lorga, Inscripții din bisericile României, volumul 
I, fascicula 1, Bucureşti, 1905, pp. 138-139. 

"2 Nicolae Stoicescu, Dicţionar..., p. 255. Cumnatul 
piteștean al unchiului său, marele vistier Pârvu Vlădescu, 
este Tudor Piteșteanu. 

'3 Ibidem, p. 128. 

“+ Ibidem, p. 240, legătură de nășie amintită și de Virgil 
Drăghiceanu în B.C.M.I., Testamentul marelui ban Neagoe 
Săcuianu și ctitoriile sale, p. 38, care dă un amănunt 
interesant: Bălașa, fina domnească, avea să se 
căsătorească peste un an, în 1657, cu Badea, clucer din 
Bucșani și în acel an ispravnic de Craiova, dar și ispravnic al 
mormântului Doamnei Bălașa răposată în acel an. Bălașa 
trăia încă în 1692. 

' Catalogul..., vol. VIII, doc. 578, atestat în 1655. 

* jbidem, doc. 954, atestat în 1656. 

"7 [bidem, vol. VIII, doc. 616. 

'* Catalogul... vol. IX, doc. 52. Decedat, se pare, în anul 
documentului, 1657 — soția și copiii vând singuri un sălaș de 
țigani, dar, probabil traitor în perioada cercetată, 1654-1658. 

'* Ibidem doc. 35, atestat în 1657, probabil Pătru, judeţul 
de Pitești din 1655. 

% Catalogul..., vol. VIII, doc. 954. Boier jurător pe 27 mai 
1657 la Pitești cu siguranţă în biserica domnească de aici, 
sfințită cu doar două săptămâni înainte. El apare ca logofăt 
de Pitești, nu singurul, încă din 1634. Era fiul fostului logofăt 
din Piteşti, Ivașco. 

= Catalogul..., vol. IX, doc. 260, amintit în 1657. 

2 Catalogul..., vol. VIII, doc. 833, atestat în 1656. 

2 Ibidem, doc. 1062, atestat în 1656. 

* Ibidem, doc. 1060, atestat din 1633 ca ceauș, 
iuzbașă(căpitan) și în 1657. 

2 [pidem, doc. 578, atestat în 1655. El apare logofăt de 
Pitești încă din 1635. 

* Catalogul... vol. IX, doc. 715, atestat în 1641 și în 1659. 

Ibidem, doc. 553, când cumpără casă în Pitești în 1658. 
Este atestat încă din 1642 ca ceauș de roșii. 

% Catalogul..., vol. VIII, doc. 763, atestat din 1643 până în 
1657. 

* Ibidem, doc. 801, fiul boierului Neacșu din Pitești. 
Atestat din 1650 până în 1659. 

% Jpidem, doc. 954. Este, alături de Dumitru, fiul popii 
Sava din Pitești. Atestat din 1651 până în 1659. 

3 [pidem, doc. 504. Amintit din 1655 până în 1657. Era fiul 
fostului postelnic din Pitești, Spilea. 

“2 Jpidem, doc. 945, boier hotarnic pe 23 mai 1656. 

* Ibidem, doc. 58 și, respectiv, doc. 765. 

“ Ibidem, doc. 76 și 80. Nu suntem siguri de apartenența 
lui piteșteană, fiind martor la Bascov și la Golești în 1654, 
probabil, doar accidental. 

% Ibidem, doc. 268. 

% Ibidem, doc.659, amintit în 1655. 

% Ibidem, doc. 722, amintit în 1655. 

* Catalogul..., vol. IX, doc. 375 și, respectiv, doc.587, 
amintiţi în 1658. 

 Catalogul..., vol. VIII, doc. 722. 

+ Ibidem, doc. 722. 

1 Ibidem, doc. 733, amintit în 1656. 


+2 Ibidem, doc. 811, amintiţi în 1656. 

* Ibidem, doc. 958, amintit în 1656. 

+ Ibidem, doc. 1060, amintit în 1656. 

5 Catalogul..., vol. IX, doc. 40, amintit în 1657. 

%5 Jbidem, doc. 373, amintit în 1658. 

+ Ibidem, doc. 104, amintit în 1657. 

% Catalogul..., vol. IX, doc. 161, amintit în 1657 

+ Ibidem, doc. 187, amintit în 1657. 

* Nicolae Stoicescu, Dicţionar ..., p. 110. Ridică la Vieroș, 
în preajma Piteștiului, câteva clădiri. Pentru paralelismul 
architectonic dintre curtea de la Pitești (presupusă a lui 
Mareș Băjescu) și cea din Băjeşti vezi arh. Maria Mulţescu, 
arh. Alexandru Mulţescu, Monumente de arhitectură civilă 
medieval din orașul Pitești, în RMM, MIA, nr.2, 1977, p.66. 

* Teodora Voinescu, Note asupra curții și bisericii din 
Băjești, SCIA, anul IV, 1-2, 1957, Editura Academiei 
Republice Populare Române, pp. 86-87. 

* Trăitor în 1666, vezi DANIC, Ms. 479, f. 183 v., tatăl lui 
lon, iuzbașa de Pitești în 1656, vezi nota 27. 

* Catalogul..., vol. VIII, doc. 784. Amintit în perioada 
1645-1656. 

% Catalogul..., vol. VI, doc. 340. Amintit în 1645. Tudor 
Piteșteanu, dacă mai trăia la 1656, era cu siguranță un 
cunoscut al lui Vodă, fost ispravnic de Pitești. Să detaliem: 
primul fiu al lui Pârvu Vlădescu, Șerban, era în 1660 spătar, 
rang decorativ la vlăstarele marilor boieri, dar cocon, deci 
tânăr, vezi Nicolae Stoicescu, Dicţionar...., p. 257. Dacă 
prezumția noastră logică, aceea că Vodă îl botezase și-i 
dăduse și prenumele — deducție facilitată de prenumele 
fraţilor lui mai mici, Constantin, viitor monah, și Bălașa, este 
corectă, atunci acest eveniment nu se putea întâmpla decât 
înainte de tura domniei nașului, adică între 1640-1650. De 
aici, ideea unei anumite naturalizări a viitorului Vodă cu 
peisajul piteștean în care nu se sfia să lege relaţii personale. 
Repetăm, Pârvu Vlădescu este căsătorit cu o piteșteancă, îl 
cunoaște ispravnicul de Pitești, sunt prieteni, iar acela îi 

botează copiii; pe primul chiar la Piteşti, probabil. Evident că 
ispravnicul Constantin îi cunoaște rudele, printre care Tudor 
zis și Piteșteanul, nume cu rezonanţă boierească, de 
recomandare, care însemna în Evul Mediu nu neapărat 
domiciliul, ci posesiunile la acel domiciliu. Tudor Piteșteanu 
se cunoaște cu Vodă de pe când era ispravnic la Pitești; este 
un om de încredere, mai ales că rudenia cu marele vistier îi 
garantează numele, deci poate fi oricând numit ispravnic al 
bisericii noi domnești de la Pitești. Oricum, pe lângă această 
ipoteză, rămâne un amănunt la fel de probabil, care ne 
măgulește: înainte de a zidi biserica din Pitești, Constantin 
Șeban Basarab și soţia lui, Bălașa botezaseră un copil 
născut la Pitești. 

* Catalogul..., vol. VIII, doc. 616, amintit în 1655. 

%* August Scriban, Dicţionaru limbii românești, Institutul de 
Arte Grafice „Presa Bună”, 1939. La origine, șufarul era 
gradat militar, războiul se ducea cu calul, dar armamentul era 
cărat de bivoli. Știm că în vara lui 1655, la $oplea, 
înfrângerea seimenilor a început când, însetaţi, boii domnești 

au dat năvală la apa Teleajenului, trăgând după ei o mare 
parte din tunurile pe care le cărau. Total întâmplător, dar de 
o imagine plastic inedită, este că la restaurarea din perioada 
1964-1968 cărămida necesară noului pridvor a fost cărată cu 
carele, câte 7 pe zi, de la fabrica de cărămizi din Budeasa. 
Mărturie din 2014 a pensionarului Petre lonescu, 92 ani, fost 
armurier în cadrul Ministerului de Interne. 

* Nicolae Stoicescu, Dicţionar... p. 215, despre Sava, 
șufar din Furduieșii, cu fiica lui, Sofia, măritată cu fiul 
logofătului II Udriște Năsturel, Radu-Toma. Acest Radu- 
Toma e propus de Nicolae lorga ca ispravnic la biserica de 
lemn pre-Slobozia din București, Nicolae lorga, Inscripții, 1, 7, 
p. 259. 

* Catalogul... vol. VIII, doc. 465, 467 (martor pentru Fieni, 
Dâmbovița, 1654), 468 (martor pentru Fieni, Dâmboviţa, 
1654), 1179 (cumpără ocină în Hăbud, jud. Prahova, 1656). 
Vezi și Catalogul...., vol. IX, doc. 60-62(cumpără în Hăbud, 
jud. Prahova, 1657). 


Alexandru Averescu — un om al epocii sale 


(1859- 


Alexandru Averescu este una dintre 
personalităţile complexe ale istoriei noastre, în jurul 
căreia s-a creat un adevărat mit în primii ani după 
încheierea Primului Război Mondial. Personalitatea 
lui Alexandru Averescu este foarte greu de prins în 
tipare: erou sau antierou, salvator providenţial sau, 
dimpotrivă, om obişnuit. Este, de fiecare dată, o 
provocare abordarea biografiei unui asemenea om, 
creată atât de datele personale, cât şi de 
împrejurările istorice în care a acţionat. Alexandru 
Averescu a traversat o epocă de construcţie a 
statului român modern, implicându-se în toate 
marile evenimente care au marcat acest traseu: 
Războiul de Independenţă (1877-1878), răscoala 
din 1907, Al Doilea Război Balcanic (1913), Primul 
Război Mondial (1916-1918), încheierea tratatelor 
de pace, reforma agrară din 1921 ş.a.m.d. 

Alexandru Averescu, născut în satul Babele, 
lângă Ismail", provenea din familia unui sluger? şi a 
unei moaşe şi a avut o constituţie fizică fragilă, ceea 
ce l-a împiedicat toată viaţa să fie un bun călăreț. 
Primele studii şi le-a făcut în zona natală şi în 
Bucureşti. A participat ca voluntar în Războiul de 
Independenţă (1877-1878), fără să se remarce într- 
un fel anume. Între 1879-1881, a urmat Şcoala 
divizionară pentru subofiţeri la Mănăstirea Dealu 
(lângă Târgovişte), pe care a terminat-o ca şef de 
promoţie. Tuturor absolvenţilor din generaţia lui 

1938) 


Prof. Elena ŞTEFĂNICĂ 


Averescu li s-a acordat gradul de sublocotenent, 
deşi, la origini, Averescu era subofițer. Alexandru 
Averescu, în calitate de tânăr ofițer, a fost 








înregimentat la Regimentul 1 Roşiori din Constanţa 

şi apoi la Regimentul 6 Călăraşi din Focşani. Între 
1884-1886 a urmat cursurile Şcolii Superioare de 
Război din Torino unde şi-a întâlnit şi viitoarea soţie, 
pe Clotilda Caligaris. După 1886, Alexandru 
Averescu a devenit căpitan (1889), maior (1894), 
locotenent colonel (1898), colonel (1901), ocupând 
diverse funcţii, inclusiv în Marele Stat Major, 
comandant al Şcolii Superioare de Război (1894- 
1896). Între 1896-1898, a fost ataşat militar la 
Berlin, în condiţiile în care România era membră a 
Triplei Alianțe. În această calitate, tânărul ofiţer a 
trimis în ţară numeroase informaţii referitoare la 
aspecte variate ale vieţii militare din Germania, ceea 
ce atestă spiritul viu, iscoditor, dornic de 
perfecţionare al lui Alexandru Averescu. Graţie 
calităţilor sale (seriozitate, spirit analitic, viziune), 
Alexandru Averescu se face prețuit de către regele 
Carol |. Cu ajutorul acestuia, Alexandru Averescu 
este numit ministru de război după ce, la 10 mai 
1906, în anul când s-au sărbătorit patru decenii de 
domnie a regelui Carol |, Alexandru Averescu a fost 
avansat la gradul de general de brigadă. În februarie 
1907, au izbucnit, în nordul României, marile 
răscoale ţărăneşti, un adevărat „război civil” în 
istoria României. În acel moment, la putere se afla 
Partidul Conservator, condus de Gheorghe Gr. 
Cantacuzino, cu generalul Gheorghe Manu la 
Ministerul de Război. Depăşiţi, conservatorii au 
cedat locul unui guvern liberal, în frunte cu D. A. 
Sturdza, la interne fiind lon |. C. Brătianu. În această 


formulă guvernamentală, generalul Alexandru 
Averescu a fost impus de regele Carol | ca ministru 
de război. Cu spiritul său metodic şi fără a recurge 
la violenţe inutile, Averescu a reuşit să redreseze 
lucrurile, fapt ce i-a adus o primă şi importantă 
recunoaştere naţională, el fiind considerat de mulţi 
ca salvator al patriei şi al dinastiei, ambele trecând 
printr-un moment foarte greu. Dar, în acelaşi timp, 
postura de reprimator al marii răscoale ţărăneşti i-a 
adus destule reproşuri în cariera militară, în 
activitatea politică de după război şi acuze în 
posteritate“. 

O altă preocupare a lui Alexandru Averescu a fost 
modernizarea sistemului militar. El a reuşit să 
iniţieze şi să promoveze în 1908 o lege de 
organizare a Armatei, prin care s-a redus serviciul 
militar şi s-a renunţat la structurile teritoriale, 
devenite învechite. Din punct de vedere politic, 
Alexandru Averescu nu a fost în relaţii cordiale cu 
liderul liberalilor lon |. C. Brătianu, care l-a demis de 
la Ministerul de Război, atunci când a ajuns în 
fruntea guvernului. Relaţiile proaste cu liderul liberal 
au afectat cariera militară a lui Alexandru Averescu, 
mai ales în vremea Marelui Război din anii 1916 - 
1918. Venirea conservatorilor la putere l-a propulsat 
în funcţia de şef al Marelui Stat Major, pe care a 
exercitat-o în perioada 1911 - 1913. În această 
calitate, el a organizat campania armatei române la 
sud de Dunăre (1913), prin care s-a pus capăt celui 
de al Doilea Război Balcanic. Din această 

campanie, care a evidenţiat numeroase neajunsuri 
ale sistemului militar românesc, Averescu a tras trei 
concluzii. Prima dintre ele era că postura de şef al 
Marelui Stat Major i se potrivea cel mai bine. În al 
doilea rând, a păstrat convingerea că într-un viitor 
război, România, prin aşezarea sa geografică, prin 
potenţialul militar de care dispunea şi prin calitatea 
viitorului adversar (Bulgaria), va trebui să acţioneze 
tot la sud de Dunăre. În al treilea rând, relaţia cu 
principele moştenitor Ferdinand, comandant 
suprem al armatei în campania din 1913, a fost 
rece, temperamentele şi caracterele celor doi fiind 
diferite. Acest fapt a avut repercusiuni importante 
asupra carierei militare a generalului Alexandru 
Averescu, după ce Ferdinand a ocupat tronul. 
Revenirea liberalilor la putere la sfârşitul anului 
1913 a determinat plecarea lui Averescu din fruntea 
Marelui Stat Major, el fiind numit comandant al 
Corpului 1 Armată, ce avea sediul la Craiova, 
funcţie pe care a îndeplinit-o în timpul celor doi ani 
de neutralitate. În această perioadă, Alexandru 
Averescu a urmărit cu atenţie mersul evenimentelor 
pe diverse teatre de operaţii, elaborând un studiu 
„exclusiv militar”, după cum îl caracteriza, pe care |- 
a publicat sub forma unor articole nesemnate, în 
ziarele „Epoca” şi „La Roumanie”, strânse, după 
război, într-un volum de sine stătător*. Deşi era fiu al 
Basarabiei, el înclina către o alianţă cu Antanta, 
opţiune care satisfăcea, în mai mare măsură, 
doleanţele naţionale. În timpul participării României 
la Primul Război Mondial (1916-1918), lui Alexandru 
Averescu i-a revenit comanda Armatei a l-a, 
dispusă pe aliniamentul Carpaţilor, care trebuia, 
alături de Armata | şi Armata IV, să declanşeze 
ofensiva împotriva Austro-Ungariei pentru a elibera 
Transilvania. Alexandru Averescu era adeptul opririi 
ofensivei în Transilvania şi al organizării unei ample 
operaţii la sudul Dunării, care ar fi avut drept scop 
nimicirea forțelor germano-bulgare de la sudul 
Dunării. Succesul obţinut aici ar fi permis să se 
înainteze către sud, pentru a se face legătura cu 
armata aliată de la Salonic, condusă de generalul 
Maurice Saraill. După scoaterea Bulgariei din 
conflict şi degajarea teatrului balcanic, forţele ar fi 
fost îndreptate spre nord pentru eliberarea 
Transilvaniei. 

Generalul Constantin Prezan considera, 
dimpotrivă, că o acţiune în sud este riscantă şi 
lipsită de orice perspectivă de succes. El a apreciat 
că înfrângerea de la Turtucaia reprezenta un eşec 
care slăbise doar forţa morală a armatei, fără a 
micşora capacitatea ei de luptă. Prin urmare, 

generalul Prezan aprecia că singura soluţie viabilă 
era respectarea Planului de campanie (Ipoteza „Z“), 
ceea ce impunea continuarea energică a ofensivei 
peste munţi în vederea atingerii liniei Mureşului, 
obiectivul primei etape. Pentru aceasta, întărirea 
Armatei de Nord era o necesitate, ceea ce semnifica 
schimbarea bazei de operaţii din Muntenia în 
Moldova. De asemenea, Constantin Prezan a cerut 
concentrarea de noi forţe în teritoriul dintre Dunăre 
şi Mare pentru a putea păstra Dobrogea, aceasta 
având o importanţă strategică deosebită. Generalul 
Averescu a conceput un plan de operaţii ingenios, 
care a combinat lovitura frontală, executată de către 
Armata de Dobrogea, cu o amplă mişcare de 
învăluire peste Dunăre, în sectorul Olteniţa - 
Giurgiu, în dreptul localităţii Flămânda, de unde şi 
numele acestei mari operaţii sau manevre. Scopul 
era nimicirea Armatei a 3-a bulgare şi a forţelor 
germane care acționau în nord-estul Bulgariei. 
Operația (manevra) de la Flămânda a început la 18 
septembrie/1 octombrie 1916 prin trecerea Dunării 
de către diviziile destinate acestui scop. Curând, 
însă, o rupere de nori a afectat podul de vase 
construit peste fluviu şi a ridicat cu mult nivelul 
apelor, ceea ce a permis monitoarelor austriece să 
intervină şi să bombardeze podul. În aceste condiţii, 
Marele Cartier General a decis oprirea acţiunii şi, 
apoi, anularea «i. Între timp, terminând 
concentrarea forţelor şi a mijloacelor în Transilvania 
şi profitând de oprirea ofensivei trupelor române, în 
vederea executării operaţiei de la Flămânda, 
inamicul a trecut la acţiuni ofensive pe frontul din 
Carpaţi. Diviziile participante la operaţia de la 
Flămânda au fost urgent transferate pe frontul de 
nord, spre a face faţă noii situaţii. Operația de la 
Flămânda a constituit obiectul unei vii şi îndelungi 
dezbateri în istoriografia română. Unii au criticat-o, 
dar mulţi alţii au recunoscut originalitatea concepţiei 
lui Averescu, precum şi faptul că, dusă la bun 
sfârşit, putea să aibă, aşa cum aprecia generalul 
Radu R. Rossetti, „rezultate mari”. După mărturiile lui 
Constantin Argetoianu, negociatorul principal al 
păcii de la Bucureşti, feldmareşalul August von 
Mackensen, comandantul forţelor germano-bulgare 
de la sudul Dunării, s-a mirat de întreruperea 
mişcării lui Averescu şi a cerut explicaţii asupra 
anulării acţiunii. Generalul Ştefan  Toşev, 
comandantul Armatei a 3-a bulgare, principala 
vizată de manevra lui Averescu, a recunoscut şi el 
că acţiunea trupelor române a creat panică în rândul 
trupelor bulgare, iar dacă ar fi continuat ar fi fost 
încununată de un mare succes. Analiştii militari 

consideră că, în campania cenuşie a armatei 
române din toamna anului 1916, manevra de la 
Flămânda a fost o scânteie de geniu care a generat 
mari speranţe pentru redresarea unei situaţii 
deosebit de critice. Ea a contribuit la sporirea 
popularității generalului Averescu în rândul armatei 
şi a opiniei publice, dar a accentuat şi adversităţi mai 
vechi sau a creat altele noi. 

Campania din 1916 a impus două personalităţi 
militare - Averescu şi Prezan. Ambii au fost 
comandanții cu cele mai bune rezultate, armatele lor 
neînregistrând insuccese mari pe front. Ambii au 
fost în fruntea unor iniţiative majore de a schimba 
cursul nefavorabil al evenimentelor. Averescu a 
organizat manevra de la Flămânda, iar Prezan a 
condus armatele române în „bătălia Bucureştilor“. 
Ambele au avut la bază idei ingenioase şi ambele au 
fost pierdute din cauza situaţiei generale a frontului, 
dar şi a unor erori de execuţie - neluarea măsurilor 
pentru nimicirea flotei austro-ungare, în cazul 
manevrei de la Flămânda, pierderea planului de 
operaţii în cazul “bătăliei Bucureştilor”, la care s-a 
adăugat comportarea lamentabilă a Diviziei 2/5, 
comandată de Alexandru Socec în această ultimă 
bătălie. În timpul Primului Război Mondial, 
Alexandru Averescu şi-a căpătat o foarte mare 
popularitate, creându-se mitul “Averescan”, fiind 
considerat salvatorul României. Scriind despre 
această realitate, profesorul Enescu-Stâlpeni arăta 
că poporul şi-a făurit din generalul Averescu un 
“geniu al binelui”. Soldaţii povesteau toţi că în timpul 
războiului au stat în tranşee cu generalul. Copiii de 
la şcoală se jucau de-a războiul fiind întotdeauna 
împărţiţi în două grupe - una condusă de Averescu, 
totdeauna câştigătoare, iar cealaltă de Mackensen. 
Când se răspândea zvonul că “vine Generalu!', 
toată suflarea satelor ieşea să-l privească. Femeile 
văduve veneau cu copii în braţe şi cu hârtii în mână, 
să le facă „Generalul“ pensie. Altele ţipau prin 
mulţime să ajungă aproape de el, să-l întrebe de 
moartea bărbaţilor lor, căci era imposibil ca el să nu 
ştie. „Satele româneşti - scria profesorul Enescu- 
Stâlpeni - istovite de grozăviile războiului, întind 
braţele către al doilea Mântuitor. În jurul generalului 
străbate o lumină divină aprinsă de ardoarea celor 
mulţi şi săraci. Odinioară, Mântuitorul îşi căuta 
poporul cel rătăcit; poporul cel urgisit îşi caută acum 
Mântuitorul'*. Mitul generalului Averescu este un 
fenomen de psihologie colectivă, numit şi „psihoza 
tranşeelor”. Istoricul Florin Constantiniu explică în 
lucrarea "O istorie sinceră a poporului român” cum 
s-a născut acest fenomen: „Militar de solidă 

pregătire profesională el a manifestat în timpul 
războiului o preocupare constantă pentru soldaţii din 
liniile de bătălie. Expuşi în fiecare clipă morții, cu 
sentimentul că atâţia din comandanții lor îi 
abandonaseră noroiului şi obuzelor, aceşti soldaţi, 
printr-un elementar reflex, lesne de explicat 
psihanalitic, au atribuit generalului Averescu o 
imagine paternă, dublată, apoi, de cea a justiţiarului, 
care chema la fixarea răspunderilor”. 

După încheierea războiului, necesitatea 
democratizării societăţii româneşti a determinat 
modificarea legii electorale, acordându-se votul 
universal. În condiţiile votului universal, sistemul 
electiv şi-a schimbat în mod radical cadrul de 
desfăşurare: un mandat se obținea prin votul a 
50.000 de cetăţeni, adică de 125 de ori mai mulţi 
comparativ cu 1914. Asta a făcut ca în alegerile 
parlamentare din martie 1920 Liga Poporului 
condusă de Alexandru Averescu să obţină victoria. 
Regele l-a numit pe general la conducerea 
Guvernului, Guvern ce a depus jurământul în ziua 
de 13 martie 1920. Guvernul Averescu s-a străduit 
să satisfacă toate nevoile societăţii, însă a realizat 
atât cât condiţiile interne şi externe au permis. Din 
punct de vedere economic, guvernul Averescu a 
vizat refacerea economiei naţionale; au fost 
înfiinţate Societatea Reconstrucţiei şi Societatea 
Refacerii Industriale. În august-octombrie 1920, a 
fost realizată unificarea monetară prin scoaterea din 
circulaţie a leilor emişi de Banca Generală a Ţării 
Româneşti, a rublelor şi coroanelor. În plan social, 
din iniţiativa lui Alexandru Averescu, a luat ființă, la 
29 martie 1920, Ministerul Muncii şi Ocrotirii Sociale. 
Popularitatea lui Alexandru Averescu atestă o 
curioasă întorsătură a istoriei. Alexandru Averescu, 
în calitate de ministru la Război, „pacificase” satele 
răsculate în anul 1907. Un deceniu şi ceva mai 
târziu, el devenise Mesia pentru foarte mulţi români, 
de la care aşteptau salvarea şi mântuirea. În acele 
condiţii, cu o imensă popularitate, terenul părea 
pregătit pentru o dictatură, idee ce îi era strecurată 
abil de unii politicieni interesaţi. Prin graţia vechiului 
său rival, lon I.C. Brătianu, a ajuns, pentru a doua 
oară, şef de guvern, în perioada 13 martie 1920 - 17 
decembrie 1921. În această calitate, a contribuit la 
refacerea economică şi la redresarea socială a ţării, 
declanşând marea reformă agrară votată de 
Parlament în vara anului 1917 şi îmbunătăţită 
ulterior. Pe plan extern, guvernul său a semnat 
tratatele de la Trianon (4 iunie 1920) cu Ungaria şi 
Paris (28 octombrie 1920), prin care se recunoştea 
unirea Transilvaniei şi, respectiv, a Basarabiei cu 

România. Guvernul Averescu a avut o mare 
contribuţie la edificarea sistemului de alianţe 
românesc care a funcţionat în întreaga perioadă 
interbelică şi care urmărea apărarea graniţelor 
României Mari. Graţie lui Take lonescu, ministrul de 
externe, s-a creat, în anii 1920-1921, Mica 
Înţelegere”, o variantă restrânsă a „proiectului în 
cinci”, ce urmărea constituirea în istmul ponto-baltic 
a unui sistem de securitate al ţărilor mai mici. De 
asemenea, la 3 martie 1921, s-a semnat alianţa 
defensivă cu Polonia, care proteja graniţa estică, 
împotriva unui atac neprovocat din partea Rusiei 
sovietice. N-a reuşit să reformeze sistemul politic 
românesc, iar, treptat, imensa popularitate s-a 
destrămat, mandatul său sfârşind în momentul în 
care liberalilor le-au fost afectate interesele. Tot cu 
ajutorul acestora a revenit pentru a treia oară în 
fotoliul de prim ministru în perioada 30 martie 1926- 
4 iunie 1927. 

Cel de-al treilea guvern condus de Alexandru 
Averescu s-a remarcat prin două acţiuni de 
anvergură, care aparent erau antinomice - 
semnarea tratatelor cu Franţa şi Italia. Primul a fost 
parafat la 15 iunie 1926 şi antedatat la 10 iunie, dar 
el a reprezentat opera guvernului condus de lon I.C. 
Brătianu. Concomitent cu negocierea tratatului cu 
Franţa, România şi-a îndreptat atenţia şi spre Italia, 
care, după Acordurile de la Locarno (1925), a 
dobândit un statut internaţional mai important. 
Întrucât boala lui Ferdinand se agrava, liberalii nu 
doreau ca Averescu să fie în fruntea guvernului în 
eventualitatea decesului suveranului. Prin urmare, 
au adus la cârmă un cabinet condus de Barbu 
Ştirbei, care s-a dovedit o formulă tranzitorie pentru 
revenirea Partidului Naţional Liberal la guvernare. 
Alexandru Averescu a plecat de la putere umilit şi 
învins de un sistem pe care îl combătuse odinioară. 
Din ce în ce mai mult, opinia publică românească |- 
a perceput mai puţin ca om politic, el îşi epuizase, 
să spunem aşa, resursele, ci în primul rând ca un 
militar de mare valoare, autor al manevrei de la 
Flămânda şi biruitor la Mărăşti, în cea mai mare 
ofensivă a armatei din Războiul de Întregire. De 
altfel, recunoscând meritele sale pe câmpurile de 
luptă în anii 1916-1918, regele Carol al II-lea (1930- 
1940) l-a avansat pe Alexandru Averescu, la 14 
iunie 1930, la gradul de mareşal“, ceea ce a 
contribuit la sporirea prestigiului său în societatea 
românească". Alexandru Averscu a încetat din viaţă 
în noaptea de 2/3 octombrie 1938, la Bucureşti, în 
urma unei crize cardiace. Autorităţile au organizat 
funeralii naţionale, iar trupul său a fost înmormântat 

la Mărăşti, locul bătăliei din iulie 1917, unde se 
amenajase, în anii anteriori, prin eforturile sale şi ale 
colaboratorilor săi, un mausoleu şi alte monumente, 
menite să glorifice faptele de arme ale ostaşilor 
român. 

Sintetizând strălucita carieră, marele istoric 
Gheorghe |. Brătianu, scria la moartea sa că: „cel 
puțin o dată se adeverise că în ranița sergentului de 
la 1877 se ascundea bastonul de mareşal din 
1930". Abordarea cu obiectivitate a activităţii şi 
personalităţii lui Alexandru Averescu relevă calităţile 
umane şi profesionale perene, făcând din Averescu 
nu numai un om al epocii sale, dar şi un simbol al 
militarului pătruns de datoria faţă de ţara sa. 
Alexandru Averescu a fost „un om care s-a făcut 
singur”, aşa cum îl caracteriza marele ziarist 
interbelic Pamfil Şeicaru, dar şi un om al epocii sale. 


1 Petre Otu, Alexandru Averescu - 150 de ani de la 
naştere, în „Document”, anul XII, nr. 2 (44), Editura Centrului 
Tehnic - Editorial al Armatei, Bucureşti, 2009, p.1. 

2 Sluger = dregător în Ţara Românească şi în Moldova 
însărcinat cu aprovizionarea Curţii domneşti şi a armatei, 
dregător (conform DEX). 

3 www.zf.ro/ziarul-de-duminică/biografii-comentate-ii- 
alexandru-averescu-omul-care-s-a-făcut-singur-de-calin- 
hentea-10617555/. 

+ Petre Otu, op. cit., p. 2. 

5 [bidem. 

s Leontin Stoica, Alexandru Averescu în conştiinţa 
contemporanilor, ipostaza unui providenţial, în „Document”, 
anul XII, nr. 2 (44), Editura Centrului Tehnic - Editorial al 
Armatei, Bucureşti, 2009. 

7 Florin Constantiniu, O istorie sinceră a poporului român, 
Editura Univers enciclopedic, Bucureşti, 1997, p. 326. 

s Prin Tratatul de la Paris, încheiat la 28 octombrie 1920, 
cu Anglia, Franţa, ltalia şi Japonia recunoşteau unirea 
Basarabiei cu România, înfăptuită la 27 martie/9 aprilie 1918. 

* Mica Înţelegere era o alianţă militară defensivă care 
cuprindea România, Cehoslovacia şi Regatul sârbo-croato- 
sloven (viitoarea Iugoslavie). 

' Demnitatea de mareşal reprezintă cea mai înaltă treaptă 
care poate fi atinsă în ierarhia militară la nivelul Europei. 
Aceasta a fost creată în Franţa, în vremea lui Filip August, a 
fost suprimată în timpul Revoluţiei Franceze şi a fost 
“recreată” de către Napoleon Bonaparte, în anul 1804. În 
România, rangul de mareşal a fost acordat la sfârşitul anului 
1918 regelui Ferdinand, în calitatea sa de comandant al 
Armatei, conform Constituţiei din 1866, pe baza unei 
reglementări juridice constituite ad-hoc, pe baza cărţilor de 
boierie şi răzăşie. România a avut şase mareşali:regii 
Ferdinand, Carol al Il-lea, Mihai şi ofiţerii Alexandru 
Averescu, Constantin Prezan şi lon Antonescu. 

" Petre Otu, Op. cit, p. 8-9. 

"2 [bidem., p. 9. 

Motorsportul argeșean 


se conjugă la 


Marile dispariții. Așa cum am mai spus, timp de 
mai bine de trei decenii, cu o perioadă de graţie, de 
extremă înflorire, de circa 18 ani, automobilismul de 
performanţă argeşean (piloţi și echipe) a dominat 
hegemonic sportul auto în România. De toate 
acestea am scris în numerele anterioare. Din 
păcate, însă, nu totul a fost roz întotdeauna. Au fost 
și perioade de doliu, datorate câtorva tragedii. În 
general, marcate de ciudăţenii și mister. Fiindcă 
rareori s-au produs pe traseele de concurs, iar mai 
mereu, victimele au fost nume uriașe. 

Despre prima dispariţie de marcă, cea a 
copilotului Gelu Man, aţi avut ocazia să citiți. 
Reamintim că ea s-a produs în îndepărtatul an 
1969, an de debut al curselor în Argeș. Un nume 
rezonant în epocă, plecat dintre cei vii după 
terminarea campionatului, la un antrenament banal, 
pe virajele provocatoare ale Mateiașului. Însă 
această tragedie nu avea să rămână singulară în 
timp. l-au mai urmat alte câteva. lată-le, în rândurile 
ce urmează. Cu precizarea că se referă doar la cei 
care erau încă în activitate în momentul morții. 





llie Olteanu a rămas până azi cel mai performant 
pilot născut în Argeș. A fost dublu campion 
naţional absolut la raliuri și triplu campion 
balcanic la clasă. 

„.„ trecut (V.2) 


ing. Nicolae COSMESCU 


Moartea și-a oferit un regal 

Sfârșit de februarie, 1981. După îndelungi 
așteptări, fondurile necesare deplasării echipei IAP 
la “Raliul Portugaliei”, etapă de campionat mondial, 
sunt, în sfârșit, aprobate. Coloana motorizată a 
celor de la Colibași intră rapid în acţiune, și începe 
să mărșăluiască spre lusitani. Însă, cum întârzierea 
era apreciabilă, se vede nevoită să ruleze non-stop. 
Franța, miezul ultimei nopţi până la destinaţie. 
Mașinile echipei se opresc una după alta pe banda 
de refugiu a unei autostrăzi ce-i ducea spre Pirinei. 
O escală pentru o gustare și puţină înviorare. Ultima 
mașină care ajunge la locul stabilit ad-hoc pentru 
popas este cea a lui llie Olteanu și Petre Vezeanu. 
Firesc, fiindcă Petre fusese numit șeful delegaţiei. 
Cei doi coboară să-și pregătească o gustare. 
Geanta cu alimente era în stânga, în spatele 
șoferului. Vezeanu își ia un sanavici, lie, un suc. Și 
deodată, oroarea. Niciunul n-apucă vreo înghiţitură, 
că o autocisternă uriașă acroșează mașina oprită, 
strivindu-i între uși. Cei doi devin instantaneu istorie. 
Moartea își oferise un adevărat regal. Şocul îl 
trezește pe șoferul vinovat, evitând astfel un 
adevărat carnagiu. Dacă nu și-ar fi corectat 
traiectoria, ar fi luat în plin și celelalte mașini! 

Două vieţi curmate brusc. Două destine total 
diferite își găsiseră, până la urmă, punctul comun. 
Finalul. Îi despărțea totul. Nimic din ce este 
pământean nu părea comun lui Vezeanu și Olteanu, 
pentru a forma un echipaj. Doar destinul a fost cel 
care a “decis” să mergă împreună, în aceeași 
mașină. Fiindcă trebuiau să ajungă în același timp 
la... aceeași destinaţie”. A urmat un lung proces, la 
al cărui final, datorită deosebitei abilități a avocatului 
părţii vătămate, Scobai spune că s-a reușit 
obținerea unei despăgubiri în bani colosală. O sumă 
„în valută”, ale cărei zerouri depășeau numărul 
degetelor de la o mână. Imediat după tragedie, s-a 
vehiculat varianta asasinării cu premeditare a celor 
doi, acţiune întreprinsă “la indicaţia concurenţilor 
străini, cărora le era teamă de cei doi”. Versiunea 
am auzit-o și eu la vremea respectivă, de la diverși 
„folcloriști”. Dar era o prostie, cu majuscule! Cu 
siguranţă, era o diversiune a cine știe cui. 

Ipoteza era imbecilă din mai multe motive. Primo: 
mașinile Dacia, oricât de naționaliști am fi, erau cu 
2-300 de CP mai slabe decât cele care se impuneau 

în campionatul mondial. În concluzie, erau abundent 
depășite. Secundo: şi Olteanu, și Vezeanu, erau 
mari aici, în lumea noastră. Între români. În afară, nu 
erau nici măcar piloți prioritari „,B”. Sau, cum plastic 
s-a pronunţat Marian Stănescu, nu la cazul de față, 
ci în general, la „,isprăvile” noastre din afară: „eram 
pitici pe lângă străini”.Chiar și componenții echipei, 
angrenați în perioada aceea în competiții, resping 
ferm o astfel de teorie a conspirației. Era mult prea 
absurdă. Dar, ca orice zvon, prinde. După care 
lumea uită de conjuncturi și își amintește doar ce i- 
a „șoptit” unii. Fără a ne lansa în speculaţii, putem 
crede că, până la urmă, trista soartă comună a celor 
doi a fost cea care a favorizat alcătuirea acestui 
cuplu. Fiindcă, după obţinerea celui de-al doilea titlu 
de campioni absoluţi, cuplul Olteanu-Scobai se 
destramă. Navigatorul a ales să se retragă, iar Ilie 
să continue. Ceea ce a avut drept efect secundar 
“spargerea” asociaţiei lancovici-Vezeanu! La prima 
vedere, pare ciudat. Chiar demolator, pentru că 
Vezeanu făcea un cuplu super-omogen cu 
lancovici. Şi atunci, care era raţiunea? Cea mai 
importantă o constituie cea a valorii celor doi. 
Olteanu era pe o pantă ce părea destinată 
continuării succeselor.  „llie, spune șeful 
competiţiilor de atunci, nu ajunsese încă la cât 
putea să meargă”, iar Petre Vezeanu era singurul 
din lot care se ridica în momentul acela la nivelul 
cerut de foarte marea performanţă. 


Nu întotdeauna 


„noaptea e un sfetnic bun” 

Următoarea dispariţie a unor sportivi argeșeni s-a 
produs, de data aceasta, în timpul unei întreceri 
contând pentru Campionatul naţional de raliuri, 
organizate în zona Sibiului, in iulie 1984. Raliul 
Cibinului a fost dintotdeuna o competiţie cu mare 
priză atât la participanți, datorită traseului extrem de 
atrăgător, cât și la spectatori, veniţi în număr mai 
mare decât oriunde altundeva în România. 
Indiferent că era zi sau noapte. De aici și ambiția 
fiecărui sportiv de a face o figură cât mai frumoasă, 
care să rămână în memoria comună. Probabil că 
și cei doi ocupanţi ai unei mașini Dacia Sport, 
înscrisă de asociaţia sportivă a universităţii 
piteștene, au fost tributarii acestei idei subscrise 
performanţei, deși nimic din scurtul lor CV nu-i 
îndreptățea la isprăvi ieșite din comun. Nici chiar 
faptul că erau campioni naţionali universitari la 
raliuri. De altfel, o competiție marginală în peisajul 
sportiv autohton. Alexandru Diaconu, era angajat al 

instituției de învățământ superior, la compartimentul 
de cercetare al acesteia, iar colegul său de mașină, 
Gheorghe Neagu, devenise de puţin timp absolvent 
al primei promoții de ingineri a institutului piteștean. 
Tragedia a survenit în cadrul unei probe de noapte, 
în care nefericiţii alergători au ratat un viraj de 
stânga și au plonjat în apele lacului de acumulare 
de la Sadu. Accidentul s-a datorat, cel mai probabil, 
unei probleme apărute la instalația de iluminare. La 
care s-a adăugat, din spusele unui sportiv sibian cu 
vastă experienţă, o “ambiguitate” în semnalarea de 
către organizatori a virajului în cauză. De unde 
putem trage concluzia că nu întotdeuna “noaptea e 
un sfetnic bun”. 


Confesiuni premonitorii 

Se zice că “de ce ţi-e scris nu poţi scăpa“. Deși 
maxima este vădit fatalistă, de cele mai multe ori se 
și confirmă. Cu precădere când e vorba de ceva 
rău. Sfârșitul stupid al excelentului pilot care a fost 
Gheorghe Preoteasa este doar un exemplu. După 
finalul triumfal de care a avut parte în cele două 
campionate de viteză ale României anului 1988, 
Preoteasa, de la redutabila formaţie IAP, acorda 
venerabilului Dumitru Lazăr singurul interviu al 
carierei sale. În care vorbește de geneza pasiunii 
pentru cursele de automobile și primele contacte cu 








Gheorghe Preoteasa, multiplu campion naţional 
la viteză. 

lumea acestora. Însă, ceea ce atrage atenţia este 
flagranta diferență de senzaţii pe care i-o generau 
cele două forme de viteză: în coastă și pe circuit. Al 
căror campion devenise la grupa A. Preoteasa 
afirma sincer și nonșalant, cum îl cunoștea toată 
lumea, că le preferă pe cele “de coastă“, celor de pe 
circuite. Și pentru a nu prelungi suspansul, 
furnizează de îndată și explicaţia: “pentru că la 
coastă, fiind scutit de a mă proteja împotriva unor 
gesturi nesportive, reușesc să mă concentrez total 
asupra _pilotajului“. Citită câteva luni mai târziu, 
această frază capătă cu totul și cu totul alte 
semnificaţii decât o simplă și jovială confesiune. 
Capătă valenţe de adevărată premoniţie, conjugată 
nefericit cu imposibilitatea de a te sustrage 
destinului. 

Oradea, 25 iunie, 1989. Patru luni după apariţia în 
media a interviului. Etapa a treia a campionatului de 
viteză organizat pe un circuit improvizat, intramuros, 
prilejuia la grupa A o dispută titanică între două stele 
ale pilotajului: “George” Preoteasa și Ovidiu Mazilu. 
Componenţii a două echipe piteștene vecine și 
“rivale“, IAP şi ICSITA. În acestă configuraţie, cei doi 
merg de parcă ar fi sudați. Şi o fac într-o cadență 
demoniacă, sufocând restul concurenţilor, lăsându-i 
mult în urmă. Într-un zgomot ce-ţi zbârlea părul, 
două puncte ce cresc vertiginos își fac apariţia la 
ieşirea din virajul care racorda lunga linie dreaptă. 
Pe care se atingeau viteze foarte mari. Ambii sunt 
cu pedalele de acceleraţie la “blană”. Poziţie pe care 
o păstrează și atunci când abordează un fel de 
șicană stânga-dreapta, dar destul de largă. “De-a 
cincea“. Ca de fiecare dată, această trecere de 
nălucă taie respiraţia asistenţei, care se întreabă 
cum vor aborda virajul strâns ce urma la scurtă 
distanță de șicană? Va reuși Mazilu, la frânare, și cu 
complicitatea “aspiraţiei“, să-i ia fața campionului? 
Mai ales că acesta nu-și ascundea deloc o astfel de 
firească intenţie, rulând ușor decalat comparativ cu 
cel dinaintea sa. Adică era gata să profite de cea 
mai mică ezitare a a lui Preoteasa. Determinante vor 
fi momentele în care se amorsează frânarea și, mai 
ales, cine o va întârzia cel mai mult. Cu toate 
riscurile de rigoare. Cel care “s-a urcat“ primul pe 
frâne a fost Preoteasa. A făcut-o violent, așa cum o 
impunea viteza cu care rula. Numai că a făcut-o 
ceva mai devreme decât se aștepta Ovidiu și, drept 
consecinţă, deloc pe “gustul” său. Motiv pentru care 
e de-a dreptul surprins de momentul ales. lar 
distanţa infimă, asociată forţei de frânare extrem de 
puternică, nu-i dă nicio șansă în evitarea unei 
ușoare harponări a mașinii din fața sa. Dar nici nu 


— 28 





era nevoie de un șoc serios. Cu o punte-spate total 
descărcată dinamic, frizând o mai mult decât 
precară aderenţă, mașina lui Preoteasa se pune 
“de-a latul“. Devine total incontrolabilă. Câteva 
fracțiuni de secundă zgomotul predominant este cel 
al anvelopelor ce alunecau, în loc să se 
rostogolească. După care a urmat bubuitura. Şocul 
impactului cu un stâlp de pe marginea drumului. Pe 
care mașina nefericitului pilot “s-a înfășurat“. Exact 
pe partea stângă!! Nu a fost nevoie decât de o 
secundă ca splendoarea luptei sportive să se 
metamorfozeze într-o teribilă tragedie. 

Gheorghe Preoteasa n-a supravieţuit decât patru 
zile teribilului impact ce-i produsese ruptura 
coloanei vertebrale. A măduvei acesteia. Patru zile 
în care a fost perfect conştient. După care a trecut 
Styx-ul, intrând direct în legendă. Nu împlinise 35 de 
ani. Trista întâmplare a dat naştere la numeroase 
speculații. Nu le vom expune, fiindcă derularea 
ulterioară a evenimentelor nu le-a confirmat. 
Dezastrul avea să fie tratat ca un incident obișnuit. 
De cursă. Singurele certitudini au fost, spune peste 
ani șeful de atunci al competiţiilor, “lipsa oricărei 
fotografii, explicaţia fiind că... n-au ieșit. Şi faptul că 
mult timp n-am putut ridica maşina din curtea 
Inspectoratului de Miliție Oradea!!“. 


Elogiile nu mai servesc la nimic 

O dispariţie ce a cutremurat puternic lumea 
competițiilor auto românești s-a produs în 1989. 
Murise un om pentru care toţi cunoscuții, colegi sau 
adversari, aveau o stimă deosebită. Un pilot care 
reușișe să-și atragă toate superlativele în 
prodigioasa sa carieră. 20 titluri majore la 
automobilism, în toate genurile sale, definesc un 
campion de excepţie. Cu totul întâmplător, punctul 
cel mai de jos al carierei sale, s-a înregistrat la 
Reșița, în același an. Când lancovici a produs o 
surpriză incredibilă. Inimaginabilă pentru tot trecutul 
său. Nu! Nu a câștigat. A fost descalificat, pentru 
neconformităţi în cutia de viteze!? A încheiat cele 
două campionate în care era angrenat pe locuri 
modeste pentru el. Ce ar fi urmat după, dacă s-ar fi 
retras sau ar fi continuat să spere, vor rămâne 
enigme eterne. Fiindcă ne-a părăsit. Dramatic, 
subit, dar mai ales ciudat. Dramatic, fiindcă aceasta 
este caracteristica oricărei dispariții de pe scena 
vieţii. Subit, pentru că, deși avea 56 de ani, Ştefan 
lancovici era încă în putere. Nu se manifestase 
niciun semn care să-i anunţe sfârșitul. Şi nici măcar 
nu s-a produs pe vreun traseu de competiţii, unde 
se zice că orice pilot care se respectă, doar acolo 

poate muri cu demnitate. Viaţa sportivă, cumpătată, 
pe care o dusese până atunci, nu-l predispunea la 
așa ceva. lancovici a fost victima unui stupid 
accident de circulaţie. Dar mai ales a conjuncturii 
imediat următoare acestuia. Era în primele zile ale 
mișcării din decembrie '89, ce au dus la abolirea 
comunismului în România. „Fane” s-a urcat 
împreună cu soția în autoturismul personal și au 
plecat spre Banatul său natal, pentru a petrece 
acolo sărbătorile de iarnă. O iniţiativă cât se poate 
de „domestică”. Un traseu cât se poate de banal. 
Din nefericire, nu a apucat nici măcar să iasă din 
Capitală. Între fostul INMT și eterna „benzinărie”, un 
autocamion ce venea din sens opus a derapat 
instantaneu, a trecut peste zona verde ce despărțea 
cele două sensuri de mers și a izbit violent mașina 
condusă corect și liniştit de marele campion. Impact 
produs cu o precizie de rachetă teleghidată, exact în 
dreptul acestuia. Omul, care avea zeci de mii de km. 
în brațe, cu reflexe net superioare covârșitoarei 
mulțimi a șoferilor, n-a avut timp de nicio reacţie. 
După ce mașinile scăpate de sub control şi-au 
încheiat mișcarea haotică, lancovici a fost scos din 
autoturism şi așezat pe marginea drumului. Moment 
în care, „un om de bine”, aflat întâmplător în zonă, 
se apleacă asupra acestuia și, fără a avea vreo 
calificare medicală, îl declară mort!! Deși nu era! La 
rândul ei, ambulanţa vine să acorde „ajutor” la o 
jumătate de oră după ce fusese chemată!? Ştefan e 
dus la spital, unde mai trăiește inconștient câteva 
ore, înainte de a deveni istorie. De aici şi ciudățenia 
morții sale. Unii au fost chiar mai tranșanți, calificând 
accidentul într-un singur termen. Extrem de dur, 
încât îl puteți intui și singuri. Pe noi ne sperie și 
numai gândul că aceștia ar fi putut avea dreptate. 


Destinul nu i-a lăsat nicio șansă 

Ultima dată îl întâlnisem pe Ludovic “Loţi” Balint 
în toamnă, după cursa de la Braşov, pe holurile nu 
știu cărui hotel din Poiană. Ne-am oprit, ne-am 
salutat și ne-am urat cele bune. O discuţie destul de 
scurtă (niciunul dintre noi nefiind singur), cu un om 
pe care-l apreciam în mod deosebit. Apreciere de 
altfel reciprocă. Câteva luni mai târziu, prin martie 
1994, trecând pe la mine în drum spre Ştefănești, 
reputatul jurnalist Dumitru Lazăr mi-a relatat 
îngrozitorul accident suferit de Balint, în urma căruia 
acesta se zbătea intre viață și moarte. Se petrecuse 
pe 1 februarie, cu o zi înainte de a împlini 46 de ani. 
“Loţi” venea dintr-o deplasare în interes de serviciu 
făcută în Moldova. Se grăbea, întrucât seara trebuia 
să fie prezent la festivitatea de premiere a 

campionilor, organizată de federaţie. lar el și 
coechipiera sa erau vedetele acesteia. Rula ca de 
obicei în stilul său: tare, dar fără riscuri. Undeva, pe 
un lung aliniament dintre Buzău și Ploiești, 
întâlnește din sens opus o coloană de mașini. Nu 
era nicio problemă încât să-și încetinească ritmul. 
Deodată, privirea-i ageră sesizează un autoturism 
ce ar fi vrut să iasă din rând, să depășească. Cu un 
reflex fulgerător a fandat dreapta, punând două roți 
pe acostament. Din fericire, imprudentul șofer s-a 
retras, iar componentul echipei IAP a revenit pe 
drum. Dar, când a răsuflat ușurat, crezând că totul e 
în regulă, conducătorul auto în cauză a repetat 
manevra. De data aceasta hotărât, și exact în 
momentul în care campionul României ajunsese în 
dreptul său!? Degeaba a mai virat spre șant, că 
agresorul a continuat să tragă și el de volan în... 
aceeași direcție!? Impactul n-a mai putut fi evitat. Cu 
atât mai mult cu cât tocmai acolo drumul respectiv 
era prevăzut cu glisiere. Altfel, cum zicea fostul său 
navigator, Zărnescu, “Loţi, cu siguranţă ar fi sărit 
afară, cum a făcut-o la Câmpulung Moldovenesc”. 
Neavând pusă centura, bietul Balint a fost proiectat 
cu capul în traversa superioară a parbrizului. Şoc ce 
i-a produs grave leziuni, rămânând instantaneu fără 
cunoştinţă. Prin grija patronului la care lucra, a fost 
dus de urgență la București, cu elicopterul. S-au 
depus toate eforturile posibile pentru a fi salvat. 
Inutile, din păcate! “Loţi” a zăcut luni în șir conectat 
la aparate, cu ochii deschiși, dar incapabil să 
vorbească sau să se miște. Prin rezerva lui, s-au 
perindat zilnic prieteni, apropiaţi, colegi, adversari. A 
fost o acţiune comună a tuturor celor care-l 
cunoșteau în scopul de a-l ajuta. Din nefericire, n-au 
reușit. Să revenim la locul tragediei. Şoferul 
celeilalte mașini, o Lada cu volanul... pe dreapta, 
neînmatriculată în România, nu a suferit niciun fel 
de leziuni. Aflat în stare de șoc, a fost dus la spital. 
De unde, după ce și-a revenit, a dispărut pur și 
simplu!! Nici măcar nu fusese înregistrat!? La fel și 
mașina. Nici aceasta n-a mai fost găsită!? Atât 
șoferul, cât și automobilul, au dispărut de parcă n-ar 
fi existat!? Una din multele enigme ale acestor 
meleaguri mult prea mioritice. Câteva luni mai 
târziu, în plină vară, “'Loţi” a trecut “dincolo”, a 
devenit istorie. Nu ne-a mai rămas decât legenda 
miticului pilot. Imagini, amintiri, despre un om de un 
caracter desăvârșit. “Cel mai bun produs pe care l-a 
avut sportul auro românesc în ultimii 50 de ani”, e de 
părere fostul său navigator. “Avea sămânță de 
geniu. Cu ea te naști. N-o poţi dobândi. Cu muncă și 
stăruință doar te poţi menţine sus”. 

Un regulament şcolar din timpul lui Caragea' 


Din timpul domniei lui loan Caragea, ni s-a păstrat 
regulamentul de funcţionare a şcolii greceşti din capitala Ţării 
Româneşti. Potrivit anaforalei datată 10 decembrie 1817, 
profesorii aveau umătoareale obligaţii: 

1. Profesorii nu vor preda lecţiuni contrarii credinţei 
ortodoxe sau autorităţii politice constituite. 

2. Fiecare profesor se va considera personal independent 
de ceilalţi. 

3. Orice profesor va voi să se retragă va trebui să avizeze 
pe efori şi, dacă se va găsi imediat altul care să se numească 
în locul lui, el se va putea retrage; în caz contrar însă, va 
trebui să-şi urmeze datoriile pe şase luni ca să poată în 
intervalul acesta eforia să cheme un altul în locul lui. 

4. La alegerea unui nou profesor, eforia întrunindu-se şi 
chemând şi unii din profesori la consfătuire, vor raporta prea 
înălţatului domn de alegerea făcută şi astflel, prin autorizarea 
şi aprobarea stăpânirii, se va chema profesorul ales. 

5. Profesorii gramatici vor urma de acord aceeaşi metodă 
de gramatică, predând fiecare lecţiile ce se vor determina în 
comun cu profesorii de poetică şi retorică. 

6. Profesorii vor da cei dintâi elevilor exemplu bunei 
orânduiri, moralității şi respectului către cele sfinte asistând 
în toate duminicile şi sărbătorile la sfânta liturghie în 
paraclisul şcolii. 

Pe lângă datoriile profesionale, morale şi cetăţeneşti de 
care trebuiau să dea dovadă profesorii, regulamentul edictat 
de Caragea conţinea norme de conduită şi pentru 
supraveghetorii numiţi ai şcolilor: 

1. Se va numi un supraveghetor, având grija bunei ordine 
interne a şcolii. 

2. Supraveghetorul se va alege de către efori şi va sta cu 
locuinţa în şcoală. 

3. El va asista şi veghia la stricta păstrare a legilor şi 
regulamentelor şcolii. 

4. Va mustra şi pedepsi elevii cari vor face neorânduieli în 
şcoală, când greşeala reclamă o pedeapsă moderată, iar 
pentru o pedeapasă mai severă va raporta eforilor. 

5. Toţi servitorii şcoalei vor depinde de supraveghetori. 

6. Supraveghetorul va ţine un catalog exact al tuturor 
elevilor din fiecare clasă a şcolii. 

Pe lângă profesori şi supraveghetori, regulamentul şcolar 
elaborat de Eforie în timpul domniei lui Caragea, conţinea şi 
numeroase referiri la obligaţiile şi drepturile celor care 
reprezentau obiectul principal al activităţii educative: elevii. 
Cea mai importantă reglementare cu privire la elevi era 
aceea că aceştia, indiferent de clasa socială, erau 
consideraţi egali: 

1. Toţi elevii în genere vor considera ca sacră persoana 
profesorului. 

2. Elevul, fie din cler de felul lui, fie din boieri, sau din 
neguţători, sau din orice altă clasă, va fi supus legilor şi 
regulamentelor şcolii. 

3. Elev străin, fără garanţie admisă de efori, nu va intra în 
şcoală. 

4. Orice elev, înainte de a intra în şcoală, e dator să înscrie 
cu propria-i mână numele său în catalogul elevilor şcolii, iar 
dacă e străin, sub numele său va arăta şi patria sa şi prin ce 
garanţie a ajuns la şcoală. 

5. Oricărei puteri va fi supus elevul, el va fi astrâns legilor 
şi regulamentelor şcolii, fără să se poată reclama de 
protecţiunea unei autorităţi străine. Aceasta o va garanta 
expres prin scris înaintea întăririi sale la şcoală şi aşa se va 
înscrie şi în catalogul elevilor şcolii. 

6. Toţi elevii, în genere, de orice clasă socială ar fi, se vor 
considera ca egali. 

7. Toţi elevii 
supraveghetorului şcolii. 

8. Elevii neglijenţi şi cei neastâmpăraţi în clasă se vor 
mustra şi pedepsi de către profesori. lar când felul dezordinii 
va reclama o mai mare pedeapsă, se va raporta de către 
aceştia către efori şi eforii vor decide pedeapsa cuvenită. 

9. Elevul care va comite neorânduieli afară din şcoală nu 
se va închide în nici un arest, ci se va preda în mâinile 
supraveghetorului şi, cercetându-se vina de către efori, de se 
va găsi de caracter penal, se va raporta autorităţii şi se va 
pedepsi după legile penale, de unde nu, se va pedepsi de 
către efori. 

10. Înaintea intrării oricărui elev la şcoală, supraveghetorul 
e dator să-i citească regulamentele şcolii, la cari va fi ținut să 
se supună de aci înainte. 

11. Toţi elevii interni sunt datori, duminicile şi in zile de 
sărbători, să asiste la sf. liturghie în paraclisul şcolii. 

12. Orice elev se va arăta la trei examene fără izbândă şi 
nedemn a fi înaintat în cursuri la o clasă superioară se va 
depărta din şcoală. 

13. Elevii cari, terminându-şi cursurile, sau şi înaintea lor, 
ar dori să se retragă din şcoală, vor primi atestate a 
profesorilor şi a eforilor, arătând cursurile la cari au asistat şi 
la cari din ele au reuşit. 

14. Elev în vârstă de douăzeci şi doi de ani trecuţi, nu 
poate să intre la şcoală ca să urmeze cursurile de gramatică; 
se poate înscrie ca elev la retorică, poetică, filologie, ştiinţe şi 
filosofie. 

15. Elevii sunt datori să se supue ordinelor particulare 
întocmite de profesori despre modul de audiţiune şi urmare a 
cursurilor. 

16. Toţi elevii de toate clasele şi de toate cursurile sunt 
datori să asiste la examenele generale. 

17. Elevii interni nu vor putea ieşi fără permisiunea 
supraveghetorului sau aprobarea unui profesor. 

La cursurile ţinute la Sf. Sava puteau asista şi alte 
persoane, chiar dacă nu erau înscrise ca elevi, indiferent de 
vârstă, dacă respectau regulamentul şcolii: 

1. Audlitori se numesc acei cari, fără a fi înscrişi în 
catalogul elevilor, ascultă regulat cursurile predate în şcoală. 

2. Auditorii vor purta acelaşi respect ca şi elevii. 

3. Dacă vreunul dintre auditori face dezordini în clasă sau 
seamănă discordie între elevi, se vor depărta din şcoală, prin 
avizul eforilor. 

4. Auditorii nu pot fi interni. 

5. Oricine de orice vârstă poate veni ca auditor în toate 
clasele şi toate cursurile. 

Examinarea finală nu se realiza de către profesorii din 
şcoală, consideraţi a nu fi imparţiali, ci de către profesori de 
la alte şcoli: 

1. În cursul anului se vor face examenele generale a 
elevilor de toate clasele. 

2. Examenele nu se vor face prin profesorii şcolii, ci se vor 
chema de către efori examinatori imparțiali, şi numai aceştia 
vor avea dreptul să examineze pe elevi asupra celor 
învăţate. 

3. Elevii cari vor reuşi la examen vor fi recompensaţi de 
efori, primind, cu daruri relative, şi atestate din partea 
examinatorilor, certificate de efori, spre dovadă că au reuşit. 


vor aduce respectul cuvenit 


' Vladimir Diculescu, Viaţa cotidiană a Ţării Româneşti în 
documente: 1800-1848, Editura Dacia, 1970, pp. 224-227. 

